Belanjawan Melaka 2021: Permulaan baik buat e-Sports Melaka – MEA

AYER KEROH, 12 Dis. – Peruntukan tahunan berjumlah RM200,000 bagi menganjurkan program berkaitan sukan elektronik (e-Sports) yang diumumkan oleh Ketua Menteri, Datuk Seri Utama Haji Sulaiman Md Ali pada pembentangan Belanjawan Melaka 2021 pada 9 Disember lepas membuktikan Kerajaan Negeri Melaka amat menitikberatkan pembangunan e-Sports secara keseluruhannya.

Presiden Persatuan Sukan Elektronik Negeri Melaka (MEA), Muhammad Hamka Mohd Ali menyifatkan ia sebagai langkah permulaan yang positif buat kerajaan negeri dalam memastikan pembangunan e-Sports di negeri ini terus berkembang maju seiring dengan kepesatan teknologi digital masa kini.

“Pihak MEA ingin mengucapkan terima kasih kepada Kerajaan Negeri Melaka, khususnya buat Ketua Menteri, Datuk Seri Utama Haji Sulaiman Md Ali kerana menitikberatkan pembangunan e-Sports di Melaka.

“Dengan pengumuman peruntukan tahunan sebanyak RM200,000, ia merupakan satu permulaan yang baik kerana pada masa kini, e-Sports merupakan antara platform sukan digital yang semakin berkembang maju pada waktu ini.

“Ditambah pula dengan jumlah pengguna atau pemain e-Sports yang saban hari meningkat naik, terutamanya golongan belia. Saya selaku Presiden MEA mewakili industri e-Sports di Melaka mengucapkan terima kasih sekali lagi atas keprihatinan Kerajaan Negeri Melaka yang saya kira mengambil serius ke atas program pembangunan e-Sports secara keseluruhannya,” katanya menerusi kenyataan rasminya sebentar tadi.

Tambahnya, MEA akan terus komited untuk menjalin kerjasama dengan kerajaan negeri dari segi penganjuran pelbagai program berkaitan e-Sports, seiring dengan matlamat persatuan itu untuk memartabatkan sukan e-Sports Melaka ke tahap tertinggi.

“MEA akan terus merangka pelbagai program berkaitan e-Sports dengan kerjasama kerajaan negeri dan dengan bakat serta pengalaman ahli MEA sedia ada, saya percaya pihak kami akan memberikan komitmen sepenuhnya dalam usaha memartabatkan sukan e-Sports Melaka di mata dunia,” ujarnya.


Harga bawang India naik: Pilih bawang negara lain – KPDNHEP

KUALA LUMPUR 3 Dis. – Kementerian Perdagangan Dalam Negeri dan Hal Ehwal Pengguna (KPDNHEP) menasihatkan pengguna supaya memilih bawang merah import dari negara lain susulan harga bawang dari India melonjak pada masa ini.

Timbalan Menterinya Datuk Rasol Wahid berkata sehubungan itu, pengguna mempunyai pilihan membeli bawang merah yang dimport dari beberapa negara lain seperti China, Thailand dan Myanmar dengan harga pasaran yang lebih rendah.

“Kita akui kenaikan harga bawang dari India kerana pengeluaran produk itu mengalami kemerosotan akibat bencana banjir di negara berkenaan, maka harganya meningkat mendadak,” katanya ketika menggulung perbahasan Rang Undang-Undang Perbekalan 2021 peringkat Jawatankuasa bagi KPDNHEP di Dewan Rakyat hari ini.

Harga bawang merah India di negara ini naik melambung sejak dua hingga tiga minggu lalu sehingga RM18 sekilogram berbanding hanya RM3 hingga RM4 sekilogram sebelum itu.

Rosol berkata KPDNHEP sentiasa melakukan penguatkuasaan bagi memastikan harga barang dalam keadaan stabil terutama dalam keadaan rakyat terkesan akibat penularan pandemik COVID-19, termasuk penguatkuasaan di sempadan bagi mengelakkan ketirisan produk subsidi untuk rakyat negara ini.

Menjawab mengenai perbelanjaan Majlis Tindakan Kos Sara Hidup Negara (NACCOL) sebanyak RM10 juta yang dikatakan dipotong dalam Belanjawan 2021, Rosol berkata ia tidak dipotong sebaliknya dimasukkan dalam perkara Hal Ehwal Kos Sara Hidup dan Pendidikan.

“Jadi program berkaitan kos sara hidup ini masih boleh dijalankan bagi memastikan rungutan mengenai kenaikan kos sara hidup terutama rakyat luar bandar dapat ditangani,” katanya.

Peruntukan bagi kementerian itu kemudian diluluskan di peringkat jawatankuasa dengan undian suara terbanyak. Seramai 11 Ahli Parlimen mengambil bahagian dalam perbahasan peringkat jawatankuasa sebelum digulung oleh Rosol.

Terdahulu, peruntukan bagi Kementerian Perdagangan Antarabangsa dan Industri (MITI) dalam Belanjawan 2021 diluluskan di peringkat jawatankuasa setelah melalui proses undi belah bahagian.


‘Keluarga Malaysia’ raikan Deepavali di Melaka

BATU BERENDAM 24 Oktober – Kemeriahan sambutan Deepavali bukan hanya dirasai mereka yang beragama Hindu malah turut disambut bersama masyarakat berbilang kaum dan bangsa.

Ianya jelas dapat dilihat apabila Rumah Terbuka yang diadakan Exco Pembangunan Belia, Sukan dan Badan Bukan Kerajaan (NGO) negeri, VP Shanmugam dihadiri masyarakat daripada berbilang bangsa.

Malah, ada diantara tetamu dalam kalangan orang Melayu memakai pakaian tradisional masyarakat India sebagai tanda keharmonian bertepatan dengan konsep Keluarga Malaysia.

Menurut Shanmugam, kesepakatan dan keharmonian yang pada pada hari ini menunjukkan kestabilan negara dan ia perlu diteruskan untuk generasi akan datang.

“Saya tidak mahu 10 atau 20 tahun nanti Deepavali, Tahun Baru Cina dan Krismas tiada lagi. Kita tidak boleh merugikan anak cucu kita. Hari ini kita dapat lihat semua datang berkumpul tidak kira bangsa,” katanya ketika ditemui pada Majlis Rumah Terbuka Deepavali di kediamannya, hari ini.

Terdahulu, sambutan itu turut dimeriahkan dengan kehadiran Ketua Menteri Melaka Datuk Seri Utama Sulaiman Md Ali bersama isteri Datin Seri Utama Munira M Yusop.

Hadir sama, Speaker Dewan Undangan Negeri (DUN) Datuk Wira Ibrahim Durum; Setiausaha Kerajaan Negeri Datuk Wira Zaidi Johari; Exco Kanan Pelaburan, Perindustrian, Pembangunan Usahawan dan Koperasi negeri Datuk Seri Ab Rauf Yusoh bersama barisan Exco Kerajaan Negeri yang lain.


PDRM siasat dua skim penipuan pelaburan babit kerugian hampir RM2 juta

Setiausaha Polis Malaysia Datuk Noorsiah Mohd Saaduddin berkata sehingga semalam pihaknya telah membuka masing-masing 22 kertas siasatan dan 48 kertas siasatan ke atas skim pelaburan terbabit.

Beliau berkata berdasarkan siasatan, kedua-dua skim pelaburan ini menggunakan aplikasi Telegram dan WhatsApp untuk mencari mangsa dengan menjanjikan pulangan sekitar 50 hingga 100 peratus dalam tempoh tiga hingga enam jam setelah pelaburan dibuat.

“Mangsa yang berminat akan diminta untuk membuat pendaftaran melalui pautan yang diberikan seterusnya membuat pindahan wang ke dalam akaun yang diberikan oleh pihak sindiket.

Noorsiah menasihatkan orang ramai untuk sentiasa berwaspada dan melaksanakan semakan yang lebih terperinci sebelum menyertai skim pelaburan terutama yang menjanjikan keuntungan terlalu lumayan.

“Maklumat lanjut mengenai tawaran pelaburan boleh diperolehi dari sumber-sumber rasmi seperti Semak Mule, Bank Negara, Suruhanjaya Sekuriti serta Kementerian Perdagangan Dalam Negeri dan Hal Ehwal Pengguna sebelum membuat keputusan untuk menyertai apa jua skim pelaburan,” katanya.


Empat Mahasiswa UTeM rangkul anugerah di WorldSkills Malaysia 2021

DURIAN TUNGGAL 15 Dis – Empat mahasiswa Universiti Teknikal Malaysia Melaka (UTeM) berpeluang mewakili Malaysia ke pertandingan WorldSkills Shanghai 2022 di China, pada 12 hingga 17 Okt tahun hadapan.

Pemilihan empat pelajar Fakulti Teknologi Maklumat dan Komunikasi (FTMK) dijangka dilakukan selepas semua mereka merangkul empat anugerah pada Anugerah Kecemerlangan WorldSkills Malaysia 2021, baru-baru ini.

Timbalan Naib Canselor (Penyelidikan & Inovasi) yang menjalankan fungsi Naib Canselor UTeM Prof Dr Ghazali Omar berkata, pertandingan itu merupakan pengalaman besar buat keempat-empat penuntut daripada FTMK UTeM mempamerkan kemahiran dan kepakaran mereka.

“Kemenangan ini sekali gus menzahirkan bahawa mahasiswa UTeM atau dikenali dengan TUAH UTeM mempunyai pakej kemahiran dan kompetensi tinggi dalam bidang dipelajari selari dengan keperluan Revolusi Industri 4.0.

“Keempat-empat pelajar ini berpeluang untuk menjalani ujian saringan sebelum melayakkan diri menjadi peserta mewakili Malaysia ke WorldSkills Competition Shanghai 2022 yang akan diadakan pada 12 hingga 17 Okt 2022 di Shanghai National Exhibition and Convention Center,” katanya.

Empat mahasiswa tersebut adalah Low Zi Lun dari jurusan Diploma Teknologi Maklumat bersama penyelianya yang merupakan pensyarah kanan FTMK, Yahya Ibrahim menjadi johan bagi kategori ‘VirtualSkills Malaysia’ bidang ‘IT Software Solution for Business’.

Sementara itu, Muhammad Najmi Rosli dari jurusan Diploma Teknologi Maklumat bersama penyelianya yang juga merupakan pensyarah kanan FTMK, Shahril Parumo meraih naib johan kategori sama dalam bidang Web Technologies.

Diikuti Chia Jian Wei pelajar kursus Ijazah Sarjana Muda Sains Komputer (Rangkaian Komputer) bersama penyelianya Prof Dr Mohd Faizal Abdollah berjaya memenangi pingat Perak bagi kategori III Khabarovsk International Skills Competition untuk bidang IT Network System Administration.

Manakala Wan Muhammad Khairuddin Wan Ab Karim, pelajar kursus Ijazah Sarjana Muda Sains Komputer (Keselamatan Komputer) bersama penyelianya Dr Mohd Zaki Mas’ud turut memenangi pingat Perak bagi kategori WorldSkills Malaysia University Challenge 2021 untuk bidang Cybersecurity.


Program televisyen: Ketua Polis KL nafi tidak pakai pelitup muka

KUALA LUMPUR 10 Mei. – Ketua Polis Kuala Lumpur Datuk Azmi Abu Kassim menafikan telah melanggar prosedur operasi standard (SOP) dengan tidak memakai pelitup muka semasa hadir pada sebuah program televisyen seperti yang tular di media sosial.

Beliau berkata pelitup muka hanya dibuka sejurus sebelum wawancara secara langsung untuk slot berita stesen televisyen berkenaan bermula kerana dikhuatiri boleh mengganggu kejelasan mesej yang ingin disampaikan.

“… hanya membuka pelitup mukanya sejurus sebelum wawancara bermula dan terus memakai pelitup muka sebaik sahaja selesai wawancara itu dan pemakaian pelitup muka (itu dibuka) dikhuatiri mengganggu kejelasan penyampaian mesej berkenaan berikutan lokasi wawancara itu agak bising,” katanya dalam kenyataan hari ini.

Azmi berkata wawancara berkenaan diadakan di Jalan Tuanku Abdul Rahman, di sini, sewaktu beliau turun padang memantau pematuhan SOP di kawasan berkenaan.

Dalam perkembangan lain, polis mempertingkatkan operasi pematuhan SOP Perintah Kawalan Pergerakan (PKP) terhadap premis berisiko menularkan wabak COVID-19 susulan pengumuman kerajaan mengenai premis tersenarai dalam sistem Pengecaman Lokasi Panas untuk Libat Urus Dinamik (HIDE).

Timbalan Ketua Polis Kuala Lumpur Datuk Yong Lei Choo berkata, pelaksanaan operasi pematuhan SOP PKP itu adalah pendekatan bagi mengekang penularan wabak dan bukan semata-mata bertujuan untuk mengenakan tindakan kompaun terhadap premis perniagaan atau individu.

Beliau berkata pasukan pematuhan Op COVID-19 yang terdiri daripada pasukan Mobile Patrol Vehicle dan Unit Rondaan Bermotosikal berperanan untuk memperingkatkan masyarakat tentang pematuhan SOP PKP 3.0 ini.

“Pihak polis memahami keterujaaan masyarakat untuk membuat persiapan menyambut Aidilfitri yang akan tiba tidak lama lagi dan mengharapkan masyarakat terus bekerjasama mematuhi segala SOP ditetapkan kerajaan bagi mengelak penularan wabak COVID-19,” katanya.

Beliau berkata orang ramai yang mempunyai maklumat atau pertanyaan boleh menghubungi Hotline Kuala Lumpur di talian 03 21159999 atau mana-mana balai polis berhampiran.


Projek SASaR Sateria Residensi dijangka siap tahun depan – Mohamad

KUALA LUMPUR, 25 Jan – Projek pembinaan perumahan bagi program Satu Anggota Satu Rumah (SASaR) di Sateria Residensi Platinum South Valley, Bandar Tasik Selatan, Sungai Besi di sini, yang bermula pada 2022 dijangka siap sepenuhnya hujung tahun depan, kata Menteri Pertahanan Datuk Seri Mohamad Hasan.

Beliau berkata Kementerian Pertahanan (MINDEF) yakin bahawa projek yang telah mencapai kemajuan 21.69 peratus itu akan dapat dilaksanakan mengikut tempoh masa yang ditetapkan bagi memastikan kebajikan warga kerja MINDEF dan Veteran Angkatan Tentera Malaysia (ATM) terpelihara.

“Projek berkenaan melibatkan pembinaan lima blok kediaman meliputi 3,500 unit kediaman bagi tiga kategori berbeza mengikut saiz kediaman,” katanya dalam sidang media selepas meninjau tapak pembinaan perumahan SASaR, di sini hari ini.

Menurutnya, projek berkenaan ialah satu daripada agenda teras MINDEF bagi menjaga kebajikan dan kualiti hidup warga kerja pertahanan yang merangkumi anggota tentera, warga awam MINDEF dan veteran ATM.

“Agenda yang digerakkan menerusi Blueprint Perumahan 3.0 ini merupakan garapan yang mendukung secara langsung Pelan Strategik MINDEF 2021-2025 di bawah Teras 3 iaitu Pelestarian Kesejahteraan Warga dan Veteran ATM,” katanya.

Mohamad berkata inti pati agenda itu melengkapi secara holistik kepada strategi yang digariskan dalam Kertas Putih Pertahanan terutamanya menyentuh mengenai ‘Warga Pertahanan’, yang menterjemahkan penghargaan terhadap profesionalisme dan pengalaman serta mengiktiraf kompleksiti tugas anggota ATM.

“Alhamdulillah, saya melihat status kemajuan pembangunan SASaR amat baik walaupun sebelum ini pembinaannya tergendala akibat wabak COVID-19 dan kini ia disambung semula,” katanya.

Turut hadir, Ketua Setiausaha MINDEF Datuk Seri Muez Abd Aziz, Panglima ATM Jen Tan Sri Affendi Buang dan Panglima Tentera Udara Jen Tan Sri Mohd Asghar Khan Goriman Khan.


Pindaan Akta FAMA pada sesi Parlimen Julai – Ronald Kiandee

KUCHING, 24 April – Pindaan kepada Akta Lembaga Pemasaran Pertanian Persekutuan (FAMA) 1965 akan dibawa ke sesi Parlimen pada Julai depan bagi membolehkan FAMA mengurus pemasaran komoditi ternakan tertentu.

Menteri Pertanian dan Industri Makanan (MAFI) Datuk Seri Dr Ronald Kiandee berkata melalui pindaan akta itu, FAMA akan memainkan peranan dalam pengedaran komoditi ternakan serta menstabilkan rantaian bekalan.

“Pada masa ini tiada agensi khusus yang berfungsi dalam menjalankan aktiviti pemasaran ternakan,” katanya pada sidang media selepas merasmikan program Semarak Syawal peringkat kebangsaan di Medan Niaga Satok di sini, hari ini.

FAMA merupakan agensi dibawah MAFI yang diberi kuasa di bawah Akta Lembaga Pemasaran Pertanian Persekutuan 1965 (Akta 141) bagi menyelia, menyelaras, mengawal selia dan memajukan pemasaran keluaran pertanian Malaysia kecuali bagi produk nanas, getah, kelapa sawit, padi, beras, tembakau dan koko.

Sementara itu Ketua Pengarah FAMA, Datuk Zainal Abidin Yang Razalli berkata program Semarak Syawal diadakan serentak di seluruh pasar-pasar tani di Malaysia mulai hari ini sehingga 2 Mei.

“Tahun ini usahawan di bawah FAMA seperti Agrobazaar, kedai rakyat dan sebagainya juga turut serta dalam program ini bagi memberikan peluang kepada pengguna mendapatkan bekalan sepanjang Aidilfitri,” katanya.

MAFI dalam kenyataannya memaklumkan sejumlah 15,391 usahawan dengan 797 outlet yang disediakan akan mendapat manfaat melalui program Semarak Syawal itu dengan sasaran nilai jualan berjumlah RM25 juta.- BERNAMA


Langgar SOP PKP: Neelofa, keluarga hadir beri keterangan

KUALA LUMPUR 18 Mei. – Keluarga kepada usahawan dan selebriti tanah air Noor Neelofa Mohd Noor hadir memberi keterangan di Ibu Pejabat Polis Daerah Brickfields selepas didakwa melanggar prosedur operasi standard (SOP) Perintah Kawalan Pergerakan (PKP) semasa Aidilfitri lalu.

Keluarga itu dikatakan menyambut hari raya pertama bersama di sebuah rumah di Pinggir Zaaba, Taman Tun Dr Ismail di sini dan videonya tular di media sosial.

Kenderaan jenis Alphard yang membawa bapa selebriti itu tiba di IPD Brickfields pada 2.51 petang sebelum sebuah lagi kenderaan dipercayai turut membawa ahli keluarganya yang lain tiba di lokasi sama.

Ketua Polis Daerah Brickfields Asisten Komisioner Anuar Omar ketika dihubungi berkata, pihaknya selesai mengambil keterangan daripada selebriti itu serta keluarganya dan siasatan selanjutnya akan dijalankan.

Terdahulu, Anuar berkata siasatan dijalankan selepas pihaknya mengesan kejadian itu menerusi video tular berdurasi 26 saat dipercayai dimuat naik melalui akaun Instagram kakak selebriti tersebut dan satu laporan polis telah dibuat.

“Video juga didapati telah dikongsikan netizen melalui laman sosial dan kakak kepada selebriti itu dipercayai memadamkan video itu daripada laman sosial setelah ia tular,” menurutnya dalam satu kenyataan.

Beliau berkata orang awam dinasihat untuk tidak membuat sebarang spekulasi berkaitan video tular melibatkan keluarga selebriti itu dan hendaklah mematuhi semua peraturan yang ditetapkan kerajaan.


PM jelaskan kekangan operasi pemindahan mangsa banjir di Selangor

Perdana Menteri Datuk Seri Ismail Sabri Yaakob berkata ia termasuk kesukaran bot-bot penyelamat untuk bergerak di dalam kawasan banjir, kerana tersangkut pada kenderaan yang tenggelam di kawasan terjejas.

“…bermula pada petang Sabtu, 18 Dis 2021, PDRM (Polis Di Raja Malaysia) JBPM (Jabatan Bomba dan Penyelamat Malaysia), ATM (Angkatan Tentera Malaysia) dan APM (Angkatan Pertahanan Awam) sebenarnya telahpun menggerakkan pasukan masing-masing bagi memindahkan mangsa.

“Namun demikian, kerja-kerja menyelamat menjadi lebih sukar berikutan kenderaan yang terperangkap di jalan utama sehingga menghalang kenderaan penyelamat memasuki kawasan perumahan, sehingga ada keadaan aset-aset menyelamat terpaksa dipikul ke kawasan terlibat,” katanya.

Ismail Sabri berkata suasana yang semakin gelap, dan terdapat ramai mangsa yang masih enggan meninggalkan kediaman mereka ketika itu juga menyumbang kepada kelewatan operasi pemindahan.

“Mahu menyelamatkan harta benda, jarak Pusat Pemindahan Sementara (PPS) yang agak jauh dari rumah, bimbang rumah dimasuki pencuri serta bimbang risiko jangkitan COVID-19 di PPS, menjadi antara alasan penduduk enggan untuk berpindah,” katanya.

Beliau berkata kelewatan kerja-kerja menyelamat juga adalah disebabkan alamat rumah yang diberikan oleh pemanggil tidak dapat dikenal pasti, kerana sudah ditenggelami air.

“Untuk makluman Ahli-Ahli Yang Berhormat, sokongan aset dan kekuatan anggota penyelamat serta petugas dari lain-lain negeri pula berhadapan dengan kesukaran, kerana tidak arif dengan selok belok kawasan ditenggelami banjir dan memerlukan jurupandu,” katanya.

Selain daripada itu beliau berkata sekolah dan fasiliti yang telah diwartakan sebagai PPS pula turut ditenggelami air, justeru PPS ad hoc diwujudkan seperti penggunaan surau, masjid malahan khemah sementara juga telah didirikan dengan kadar segera bagi menempatkan mangsa-mangsa banjir yang diselamatkan.

“Ketiadaan bekalan elektrik dan infrastruktur komunikasi yang terputus akibat banjir, menyebabkan penduduk tidak dapat menghubungi agensi penyelamat untuk bantuan. Inilah antara cabaran yang dihadapi oleh pasukan penyelamat dan petugas di lapangan dalam operasi bencana yang luar biasa ini,” katanya. – BERNAMA


Video tular Myvi rempuh van, polis tahan lelaki bantu siasatan

KUALA LUMPUR 23 Feb. – Polis menahan seorang lelaki tempatan bagi membantu siasatan kes kemalangan jalan raya, yang menyebabkan seorang pemandu cedera parah di Bandar Kinrara, Puchong, petang semalam.

Video yang memaparkan kereta jenis Myvi dipandu laju yang merempuh sebuah van dan Proton Waja itu, viral di media sosial semalam.

Ketua Jabatan Siasatan dan Penguatkuasaan Trafik (JSPT) Selangor Superintendan Azman Shari’at berkata, pihaknya menerima laporan berhubung kejadian tersebut kira-kira jam 2.40 petang.

“Pengadu seorang anggota polis kebetulan berada di tempat kejadian, yang telah dimaklumkan oleh seorang lelaki telah berlaku satu kemalangan dan pemandu salah sebuah kenderaan telah cuba melarikan diri, namun berjaya ditahan oleh orang awam.

“Tangkapan semula telah dilakukan ke atas suspek itu dan dia dibawa ke Balai Polis Serdang untuk tindakan lanjut,” katanya dalam kenyataan dalam semalam.

Beliau berkata siasatan awal mendapat kereta jenis Myvi berkenaan dipandu secara melulu serta laju, sehingga melanggar van yang berada di hadapan sebelum terbabas.

“Butiran mangsa masih belum diperolehi dari pihak hospital dan siasatan lanjut masih dijalankan,” katanya dan menambah kes disiasat mengikut Seksyen 42 (1) Akta Pengangkutan Jalan 1987.


Penunggang motosikal maut, tiga cedera, pokok tumbang di Lebuh Raya Tun Dr Lim Chong Eu

GEORGE TOWN, 10 Jun – Seorang penunggang motosikal maut, manakala tiga lagi cedera setelah sebuah pokok tumbang dan menghempap dua buah kereta dan tiga motosikal di Lebuh raya Tun Dr Lim Chong Eu di sini, awal pagi hari ini.

“Mohd Farid Amirol Shah,18, maut di tempat kejadian akibat kecederaan parah di kepala manakala tiga lagi mangsa mengalami kecederaan ringan,” katanya dalam kenyataan hari ini.

“Seramai 10 mangsa terlibat dalam kemalangan itu namun enam daripadanya tidak mengalami sebarang kecederaan dan mayat mangsa dan tiga yang cedera dihantar ke Hospital Pulau Pinang (HPP),” katanya.

Katanya kes itu disiasat menurut Seksyen 41(1) Akta Pengangkutan Jalan 1987 dan orang ramai yang mempunyai maklumat berkaitan kejadian ini boleh tampil memberi maklumat kepada Pegawai Penyiasat Insp Mohd Shahrul Hanaffi di talian 016-6658704.

Sementara itu Ketua Balai Bomba dan Penyelamat (BBP) Jalan Perak  A’azelan Hassan berkata seramai 18 pegawai dan anggota bomba bergegas ke lokasi kejadian dan menggunakan peralatan khas bagi mengeluarkan mangsa yang tersepit.


Mesyuarat pertama Kabinet fokus status terkini jangkitan COVID

KUALA LUMPUR 1 Sept – Mesyuarat pertama Kabinet dipengerusikan Datuk Seri Ismail Sabri Yaakob hari ini antara lain memberi penekanan utama berhubung status terkini jangkitan COVID-19 di negara ini.

Perdana Menteri berkata, mesyuarat itu turut memberi penekanan kepada pengukuhan tindakan tahap kesihatan secara proaktif oleh semua kementerian demi melonjakkan semula aktiviti ekonomi yang memberi manfaat utama kepada rakyat.

Beliau berkata tindakan pantas dan bersepadu merupakan aspek utama bagi membebaskan negara daripada ancaman wabak penyakit, kegawatan ekonomi serta kekusutan politik yang telah dilalui oleh rakyat sebelum ini.

“Segala bantuan yang telah diumumkan mesti disegerakan dan saya akan memastikan Kabinet ini berasaskan keberhasilan yang mengutamakan kestabilan dan keselamatan Keluarga Malaysia,” katanya dalam Facebook beliau hari ini.

Terdahulu Ismail Sabri mempengerusikan mesyuarat Kabinet pertama menerusi sidang video dari rumah setelah beliau dinasihatkan Kementerian Kesihatan (KKM) untuk menjalani kuarantin kendiri.

Pejabat Perdana Menteri dalam kenyataan Isnin lepas memaklumkan Ismail Sabri menjalani kuarantin kendiri bermula 30 Ogos selepas disahkan kontak rapat pesakit COVID-19.


Malaysia amat prihatin konflik di Ukraine semakin serius – PM

BANGKOK, 26 Feb – Malaysia amat prihatin terhadap peningkatan konflik di Ukraine dan menggesa semua pihak yang terlibat supaya segera mengambil langkah untuk mengurangkan dan mencegah kehilangan nyawa serta kemusnahan.

Perdana Menteri Datuk Seri Ismail Sabri Yaakob berkata pada masa genting ini, setiap usaha perlu dilipatgandakan untuk mencari penyelesaian konflik secara aman dan damai melalui dialog dan rundingan berdasarkan undang-undang antarabangsa dan Piagam Pertubuhan Bangsa-Bangsa Bersatu (PBB).

“Malaysia akan terus menyokong usaha sedemikian demi kepentingan mengekalkan keamanan dan keselamatan serantau dan antarabangsa, serta menggalakkan kemakmuran yang lebih luas,” katanya pada sidang media pada akhir lawatan rasmi tiga harinya ke Thailand di sini hari ini.

Sementara itu, Ismail Sabri berkata Kedutaan Malaysia di Kyiv kini menjalankan pemindahan baki lapan warga Malaysia dan dua tanggungan warga asing mereka dari Kyiv.

Campur tangan tentera Rusia di Ukraine memasuki hari ketiga pada Sabtu dengan laporan terkini menunjukkan tentera Rusia sedang menuju ke ibu negara, Kyiv, dari beberapa arah.

Putin mengarahkan campur tangan tentera pada Khamis, beberapa hari selepas mengiktiraf dua wilayah yang dikuasai pemisah di timur Ukraine dan mendakwa Moscow tidak mempunyai rancangan untuk menduduki negara jiran itu. – BERNAMA


Pegawai imigresen ditahan seludup enam warga India di KLIA 2

KUALA LUMPUR, 2 Nov – Seorang pegawai imigresen ditahan kerana disyaki membawa enam lelaki warga India memasuki negara ini tanpa dokumen sah dalam sindiket menyeludup warga asing di Lapangan Terbang Antarabangsa Kuala Lumpur 2, Sepang, dekat sini semalam.

Beliau berkata kesemua warga asing berusia lingkungan 20 hingga 42 tahun itu, cuba memasuki negara ini untuk bekerja tanpa pas yang sah serta mengelakkan bayaran levi.

“Sindiket akan menyediakan kemudahan tempat tinggal, program lawatan dan sejumlah wang bagi menunjukkan seolah-seolah mereka pelancong tulen,” katanya dalam kenyataan hari ini.

Khairul Dzaimee berkata pegawai imigresen berusia 31 tahun itu didapati bersubahat dalam sindiket itu dengan menurunkan cop ke atas pasport tanpa merekodkan perjalanan warga asing tersebut ke dalam sistem myIMMs.

Menurutnya berdasarkan maklumat risikan, sindiket tersebut dipercayai beroperasi sejak April lepas dengan mengenakan bayaran antara RM5,000 dan RM,6000 kepada setiap pelawat.

“Kesemua warga asing terbabit disiasat di bawah Akta Imigresen 1959/63 dan Akta Pasport 1966 kerana cuba memasuki Malaysia secara tidak sah, manakala pegawai imigresen itu pula akan disiasat di bawah Seksyen 26A Akta Anti Pemerdagangan Orang dan Penyeludupan Migran 2007 setelah perintah reman diperoleh,” katanya.


MOTAC ambil tindakan terhadap pihak tawar badal haji meragukan

KUALA LUMPUR, 22 Jun – Kementerian Pelancongan, Seni dan Budaya (MOTAC) akan mengambil tindakan terhadap pengusaha pelancongan yang menawarkan pakej badal haji yang meragukan menerusi media sosial sejak akhir-akhir ini.

MOTAC dalam kenyataan hari ini menyebut pihaknya amat memandang serius tawaran pakej berkenaan memandangkan harganya jauh lebih rendah daripada caj pakej dan permit haji yang dikenakan oleh Kerajaan Arab Saudi.

“MOTAC akan mengambil tindakan sewajarnya di bawah Akta Industri Pelancongan 1992 (Akta 482) yakni Seksyen 8(d) Akta 482 menyebut syarikat pengusaha pelancongan tidak boleh menjalankan perniagaan mengikut cara yang memudaratkan kepentingan orang awam, industri pelancongan atau ekonomi negara,” menurut kenyataan itu.

Sehubungan itu, MOTAC menasihatkan orang awam untuk membuat pengesahan terlebih dahulu terhadap apa-apa pakej yang ditawarkan dan hanya mempertimbangkan syarikat berlesen demi memastikan hak mereka terpelihara.

Sebelum ini, Pengarah Operasi Bimbingan Haji Tengku Aziz Raja Abdullah dilaporkan berkata lambakan iklan yang mempromosikan pakej badal haji pada harga tidak munasabah perlu diberi perhatian serius kerana ia seolah-olah tindakan sengaja mengaut keuntungan.

Katanya, Lembaga Tabung Haji yang memainkan peranan penting di Tanah Suci pun tidak melaksanakan badal haji tahun ini kerana menyedari pelbagai peraturan yang ditetapkan Arab Saudi.


KPDNHEP Melaka nafi pembabitan kartel kawal harga sayur

JASIN, 3 Dis – Pejabat Kementerian Perdagangan Dalam Negeri dan Hal Ehwal Pengguna (KPDNHEP) Melaka menafikan terdapat pembabitan kartel yang mengawal harga sayur-sayuran sekali gus menyebabkan harganya meningkat.

Pengarahnya Norena Jaafar berkata sebaliknya harga sayur-sayuran di negeri itu bergantung kepada kuantiti yang diperoleh peniaga kebanyakannya daripada pembekal di Pasar Borong Kuala Lumpur di Selayang selain Cameron Highlands dan petani tempatan di negeri itu.

“Setakat ini di Melaka memang tiada pembabitan kartel seperti yang didakwa berlaku di pasar lain di luar negeri ini dan kenaikan harga sayur-sayuran adalah disebabkan faktor lain seperti kekurangan bekalan serta cuaca.

“Harga jualan sayur-sayuran di Melaka bergantung kepada berapa banyak bekalan yang dibeli peniaga dan kos pengangkutan,” katanya kepada pemberita selepas meninjau sebuah pasar raya di sini, hari ini.

Beliau berkata demikian ketika diminta mengulas laporan sebuah akhbar hari ini berkaitan dakwaan Pengerusi Persatuan Pekebun Melayu Cameron Highlands Datuk Syed Abd Rahman Syed Abd Rashid bahawa semua pasar di seluruh negara mempunyai harga kartel sendiri yang telah ditetapkan mengikut kawasan tersebut.

Turut serta pada tinjauan berkenaan ialah Exco Perpaduan Hubungan Masyarakat, Tenaga Kerja dan Hal Ehwal Pengguna negeri Ngwe Hee Sem dan Ahli Dewan Undangan Negeri (ADUN) Rim Datuk Khaidhirah Abu Zahar.

Mengulas lanjut, Norena berkata bekalan sayur-sayuran di Melaka dijangka akan mengalami gangguan dalam tempoh beberapa hari ini kerana terputus bekalan daripada pembekal di Cameron Highlands ekoran kejadian tanah runtuh Jalan Simpang Pulai-Cameron Highlands semalam.

“Bagaimanapun berdasarkan pemantauan yang dijalankan di pasar, pasar raya dan kedai runcit mendapati harga sayur-sayuran yang dijual masih berpatutan dan rendah berbanding negeri lain seperti di Kuala Lumpur dan ia turut dipengaruhi oleh kos sara hidup yang rendah,” katanya.- BERNAMA


RM455,000 transformasi warna-warni Bandaraya Melaka sempena Aidilfitri

BANDARAYA MELAKA 30 April – Majlis Bandaraya Melaka Bersejarah (MBMB) memperuntukkan RM455,000 bagi kerja-kerja pemasangan lampu berwarna-warni di sekitar Bandaraya Melaka menjelang Aidilfitri.

Datuk Bandar MBMB Datuk Zainal Abu berkata, hiasan malam itu juga dilakukan sebagai persediaan menyambut kehadiran pelancong memandangkan lebih banyak kelonggaran diberikan kerajaan termasuk pembukaan pintu sempadan negara.

Katanya, antara lokasi yang dihiasi dengan kerlipan lampu dan hiasan berwarna-warni ialah di Jalan Quayside, Jalan Hang Tuah, Jejambat Paya Rumput, Jejantas Melaka Sentral dan Jejambat Masjid Al Azim serta kawasan sekitarnya.

“Malah, bagi hiasan-hiasan di tempat lain, MBMB telah membelanjakan anggaran RM25,000 hingga RM100,000 bagi tujuan keceriaan sempena perayaan ini,” katanya kepada Melaka Hari Ini.


Penipuan haji: Polis terima 72 laporan libatkan kerugian hampir RM4 juta

KUALA LUMPUR, 12 Julai – Polis Diraja Malaysia (PDRM) menerima sebanyak 72 laporan polis berhubung kes penipuan pakej menunaikan ibadah haji di seluruh negara membabitkan tiga agensi pelancongan swasta dengan kerugian RM3.95 juta.

Setiausaha Polis Malaysia (SUPM), Datuk Noorsiah Mohd Saaduddin berkata Kuala Lumpur mencatatkan bilangan tertinggi iaitu sebanyak 24 laporan membabitkan kerugian berjumlah RM1,244,500 diikuti Selangor dengan 14 laporan melibatkan kerugian RM404,000.

“Pahang pula merekodkan 13 laporan dengan nilai kerugian RM1,611,500 manakala Kelantan, Johor dan Perak masing-masing mempunyai lima laporan dengan nilai keseluruhan RM556,000,” katanya dalam kenyataan hari ini.

Beliau berkata Kedah mempunyai tiga laporan dengan nilai kerugian RM48,000 sementara Terengganu, Pulau Pinang dan Negeri Sembilan masing-masing merekodkan satu laporan dengan jumlah keseluruhan mencecah RM86,000.

Khamis lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan swasta.


Rumah Terbuka Aidilfitri Asahan terima sambutan luar jangka

ASAHAN 9 Mei – Lebih 5,000 pengunjung membanjiri Dataran MARA, Nyalas, di sini, bagi meraikan Rumah Terbuka Hari Raya Aidilfitri Dewan Undangan Negeri (DUN) Asahan, malam tadi.

Ahli Dewan Undangan Negeri (Adun) Asahan, Fairul Nizam Roslan berkata, sambutan luar jangkaan itu membuatkannya gemuruh, namun gembira dan bersyukur majlis itu mendapat sokongan masyarakat sekitar.

Beliau berkata, sambutan yang diadakan tahun ini begitu meriah berbanding tahun lalu, sekali gus menandakan jalinan silaturrahim antara masyarakat dan kepimpinannya semakin kukuh.

“Rasa gemuruh pun ada rasa gembira pun ada, semestinya sambutan yang diadakan kali ini kita anjurkan bukan sahaja mahu erat jalinan silaturahim antara masyarakat, tetapi kita juga meraikan mereka pada malam ini,” katanya pada sidang media selepas majlis berkenaan malam tadi.

Kemeriahan pada majlis itu mula dirasai seawal jam 8 malam apabila keadaan trafik di kawasan tersebut mula sesak dengan kehadiran pengunjung yang mahu bersama-sama meraikan rumah terbuka itu.

Pada majlis itu, Fairul Nizam yang juga Exco Sains, Teknologi, Inovasi dan Komunikasi Digital negeri turut mengiringi Ab Rauf menyampaikan sumbangan kepada pelajar cemerlang Ujian Penilaian Kelas Kafa (UPKK) DUN Asahan.


Pak Lah menghidap demensia – Khairy

Khairy berkata pendedahan penyakit bapa mentuanya itu dibuat selepas berbincang dengan ahli keluarga lain kerana ramai bertanya mengenai kesihatan Abdullah atau lebih mesra dengan panggilan Pak Lah.

“Pak Lah memang ada demensia dan demensia beliau satu keadaan yang sedang merosot (dan) sudah pasti nama ahli keluarga pun dia tak boleh nak sebut… Kenal tu mungkin dia kenal, nampak macam kenal tetapi dah sampai tahap di mana dia susah untuk bercakap.

“Saya tanya isteri saya, ibu mentua saya dan abang ipar saya tadi. Saya kata, ada yang tahu dan ada yang tidak tahu boleh tidak saya beritahu (keadaan Abdullah kepada umum)?,” katanya dalam sidang media hari ini.

Khairy berkata demikian pada Majlis Pelancaran Panduan Amalan Klinikal (CPG) Pengurusan Demensia (Edisi Ketiga) dan Pengurusan Schizophrenia (Edisi Kedua) di Sheraton Imperial di sini, hari ini.

“Saya tidak pernah berkongsi perkara ini sebelum ini. Ramai di antara anda, mungkin tertanya-tanya keberadaan Perdana Menteri Kelima itu. Demensia adalah penyakit yang getir kerana umpama mempunyai kehadiran fizikal tetapi fikirannya tiada.

“Saya lihat keadaan bapa mentua saya semakin merosot selepas bertahun-tahun, anda tidak dapat lagi melihat beliau di khalayak ramai kerana penyakitnya itu dan beliau tidak dapat berfungsi dengan normal.

“Beliau tidak dapat mengingati nama saya, nama isteri saya. Saya tahu beliau masih masih mengenali saya apabila melihatnya mengerdipkan mata apabila saya melawatnya.

“Sekarang bagi kami, pengurusan penjagaannya adalah mencabar. Saya lihat bagaimana kesukaran ibu mentua saya,” kata Khairy sambil menambah bapa mentuanya kini berkerusi roda.

“Ada yang sedar tetapi ramai yang tidak menyedarinya. Keluarga telah memutuskan untuk berkongsi secara terbuka bagi memberi penerangan tentang demensia dan gangguan kognitif,” katanya di Twitter beliau.

Pada majlis itu, beliau berkongsi bahawa keadaan itu sukar bagi keluarga namun mereka bernasib baik kerana mereka boleh mendapatkan khidmat petugas profesional.

Beliau berkata pesakit demensia apabila keadaan semakin merosot, mereka memerlukan penjagaan berterusan bagi memastikan keselamatannya terpelihara dan adalah satu keperluan untuk mendapatkan khidmat penjaga profesional.

“Kami bernasib baik kerana mampu berbuat demikian. Bayangkan orang yang tidak berkemampuan. Demensia tidak mendiskriminasi. Ia memberi kesan kepada semua orang.

“Saya rasa ini adalah masanya dan (acara hari ini) mempengaruhi saya kerana untuk membangunkan kertas putih kesihatan bagi memperkasakan dan melabur dalam penjagaan domisiliari komuniti juga,” kata Khairy.


Sidang DUN: 1,415 dapat kerja hasil pelaburan baharu di Melaka – Ab Rauf

SERI NEGERI 13 Disember – Jumlah pelaburan RM4.4 bilion yang masuk ke Negeri Melaka setakat September lalu mewujudkan sebanyak 1,415 peluang pekerjaan kepada rakyat tempatan.

Exco Kanan Pelaburan, Perindustrian, Pembangunan Usahawan dan Koperasi negeri, Datuk Seri Ab Rauf Yusoh berkata peluang pekerjaan itu melibatkan pelaburan dalam sektor premier, pertanian, perikanan, perladangan dan komuditi, pembuatan serta perkhidmatan.

“Semalam Ketua Menteri maklumkan setakat September jumlah pelaburan memasuki dan dikeluarkan secara rasmi oleh MIDA (Lembaga Pembangunan Pelaburan Malaysia) adalah RM4.4 bilion,” katanya.

Beliau berkata demikian ketika menjawab soalan lisan Fairul Nizam Roslan (BN-Asahan) mengenai tawaran untuk menarik pelabur masuk ke Melaka pada Persidangan Keempat (Bajet), Penggal Pertama, Dewan Undangan Negeri Yang Kelima Belas di Dewan Undangan Negeri, di sini, hari ini.

Tambahnya merujuk kepada status ‘My Future Job Perkeso’, sehingga 17 November lalu jumlah kekosongan pekerjaan yang aktif diiklankan adalah sebanyak 8,169 jawatan merangkumi semua sektor-sektor premier.


Jalan di P.Pinang ditutup sempena maraton Ahad ini

GEORGE TOWN, 8 Dis – Beberapa jalan di Pulau Pinang akan ditutup dan dilencongkan sempena acara larian Maraton Antarabangsa Jambatan Pulau Pinang (PBIM) yang melibatkan jarak sepanjang 42 kilometer (km) pada Ahad ini.

Timbalan Ketua Polis Pulau Pinang Datuk Fisol Salleh berkata acara larian itu, akan melalui jalan di kawasan Persiaran Bayan Indah, Lebuhraya Tun Dr Lim Chong Eu, sepanjang laluan Jambatan Pulau Pinang dan Perai.

“Penutupan dan lencongan akan ditutup secara berperingkat bermula 11 malam Sabtu (10 Dis) hingga 10 pagi Ahad (11 Dis) dan seramai 300 pegawai serta anggota polis akan terlibat membantu penganjur dalam penugasan bagi melancarkan acara dan lalu lintas sepanjang tempoh tersebut.

“Bagi daerah Timur Laut, jalan yang akan ditutup ialah sepanjang Lebuhraya Tun Dr Lim Chong Eu iaitu dari Persimpangan Jalan Sungai Pinang ke Persiaran Bayan Indah, dan dari Georgetown menghala ke Bayan lepas serta Jambatan Pulau Pinang,” katanya pada sidang media di sini hari ini.

Fisol berkata bagi daerah Barat Daya pula, semua jalan yang ditutup tertumpu di kawasan Quensbay dan Lebuhraya Tun Dr Lim Chong Eu menghala ke Georgetown, manakala semua kenderaan yang menghala ke Lapangan Terbang Antarabangsa Pulau Pinang (LTAPP) dan Batu Maung, akan dilencongkan ke Jalan Sultan Azlan Shah.

Beliau berkata di daerah Seberang Perai Tengah pula, kenderaan yang mahu ke bahagian pulau iaitu dari Lebuhraya Utara Selatan, akan dilencongkan ke Jambatan Sultan Abdul Halim Mu’adzam Shah.

Fisol berkata pengguna jalan raya yang bercadang menggunakan jalan-jalan terlibat, diminta merancang perjalanan lebih awal dan menggunakan jalan atau laluan alternatif yang lain serta mematuhi arahan pihak polis yang bertugas, kerana pihaknya menjangkakan aliran trafik meningkat berikutan musim cuti sekolah dan terdapat beberapa acara besar di bahagian pulau.

“Orang ramai yang ingin menyaksikan atau menyertai PBIM, dinasihatkan meletakkan kenderaan di kawasan yang disediakan oleh penganjur, malah mereka juga dinasihatkan menggunakan sistem pengangkutan awam yang disediakan oleh pihak penganjur bagi mengelakkan kesesakan,” katanya.

Beliau berkata pengguna jalan raya juga boleh menggunakan aplikasi waze untuk mendapatkan laluan alternatif, kerana pihak polis telah bekerjasama dengan pengendali aplikasi tersebut berhubung penutupan jalan sepanjang acara PBIM tersebut.

PBIM acara sukan tahunan terbesar di utara Semenanjung membuat kemunculan semula dengan larian fizikal tahun ini, selepas berehat selama dua tahun dan difahamkan seramai 26,000 peserta telah mendaftar.


Skuad B-16 intai peluang jalani kem latihan di Timur Tengah, Jepun

KUALA LUMPUR, 11 Okt – Skuad Bawah 16 tahun (B-16) kebangsaan berharap dapat menjalani kem latihan di Timur Tengah atau Jepun menjelang kempen pusingan akhir Piala Asia Bawah 17 tahun (B-17) 2023.

Ketua jurulatih Osmera Omaro berkata selain bertujuan memberi pendedahan, pihaknya merancang untuk mengadakan perlawanan persahabatan bersama pasukan kuat dari Timur Tengah atau Jepun dalam usaha untuk memberi tentangan sengit pada saingan berprestij bola sepak belia Asia itu.

“Antara cara terbaik adalah memberi pendedahan menentang pasukan kuat dari Timur Tengah atau pun Jepun bagi mereka mendapatkan pengalaman bermain pada intensiti yang sama pada pusingan kelayakan kali ini,” katanya.

Beliau berkata demikian kepada pemberita selepas tiba bersama skuad negara dari Indonesia di Lapangan Terbang Antarabangsa Kuala Lumpur (KLIA), malam tadi.

Pada aksi kelayakan Piala Asia B-17 2023 di Indonesia, Malaysia memulakan kempen Kumpulan B dengan menumpaskan Palestin 4-0 diikuti seri 1-1 menentang Guam sebelum mengejutkan pasukan pilihan Emiriah Arab Bersatu 3-2 dan melengkapkan saingan dengan ‘meratah’ tuan rumah, 5-1.

Malaysia layak ke Piala Asia B-17 2023 selepas mengungguli Kumpulan B dengan 10 mata. Hanya 10 juara kumpulan dan enam pasukan naib juara kumpulan terbaik layak ke pusingan akhir.

Dalam pada itu, Osmera memaklumkan mereka akan mencuba sedaya upaya untuk muncul empat pasukan terbaik di Piala Asia B-17 2023, sekali gus mencatat sejarah layak ke Piala Dunia B-17 buat julung kalinya, juga tahun depan.

Sementara itu, pengurus pasukan, Christopher Raj berkata Iran, Jepun dan Korea Selatan berada dalam radar pihaknya bagi menguji tahap kekuatan skuad muda negara menjelang Piala Asia B-17 2023.

Beliau menarik perhatian kejayaan skuad negara mengejutkan Palestin 4-0 dan Emiriah Arab Bersatu 3-2 membuka mata semua pihak lawan mengenai kemampuan dimiliki pasukan negara.

Ini adalah kali keenam skuad muda kebangsaan layak ke pentas Piala Asia B-17 selepas kali terakhir melakukannya pada edisi 2018 selaku tuan rumah.

Pencapaian terbaik skuad muda di saingan berprestij itu adalah pada edisi 2014 apabila layak ke suku akhir namun gagal ke saingan seterusnya selepas tewas nipis 1-2 di tangan Australia.


Logo Melaka United FC kini menanti cap dagangan

AYER KEROH 7 Sept. – Logo baharu Melaka United FC kini memasuki fasa akhir kelulusan Perbadanan Harta Intelek Malaysia (MyIPO), sebelum ia boleh digunakan secara sah.

Menurut Penasihat Undang-Undang Persatuan Bolasepak Melaka United (MUSA) Zhafri Aminurashid, logo tersebut hanya menantikan cap dagangan (trademark certificate) bagi mengakhiri kontroversi hangat sejak ia dilancarkan pada 22 Ogos lalu.

Sementara itu, baru-baru ini Presiden MUSA Datuk Seri Utama Haji Sulaiman Md Ali yakin logo baharu itu boleh digunakan dan tidak akan membawa sebarang masalah.


MU siap sedia hadapi dua aksi pemanas badan

MELAKA United (MU) bersiap sedia menghadapi dua aksi pemanas badan dalam masa terdekat sebelum saingan Liga Super dibuka semula pada pertengahan Ogos atau awal September depan.

Ketua Jurulatihnya, Zainal Abidin Hassan berkata, buat masa ini pihaknya sudah berunding dengan satu pasukan dari Liga M3 dan satu pasukan Liga Premier untuk mengadakan perlawanan persahabatan sebagai persediaan menyediakan pasukan terbaik liga disambung kembali.

“Buat masa ini kita belum terima jawapan mengenai pasukan mana yang akan kami hadapi, tetapi InsyaAllah dalam masa terdekat kami akan dapat tahu.

“Saya berharap semua yang kami rancangkan akan berjalan lancar sebelum saingan Liga Super disambung kembali nanti,” katanya ketika ditemui di sesi latihan pasukan di Stadium Hang Jebat.

Mengulas mengenai sesi latihan pasukan yang sudah memasuki minggu kedua diadakan selepas berehat tiga bulan, Zainal berkata semuanya kini berjalan lancar meski pun pemain skuad Hang Tuah hanya boleh berlatih dalam kumpulan kecil dan tanpa melibatkan sentuhan.


Ahli politik perlu fokus jaga kepentingan rakyat – titah Yang Di-Pertuan Agong

Menyelitkan ingatan itu dalam dua rangkap pantun pada akhir titah Seri Paduka semasa merasmikan Pembukaan Mesyuarat Pertama Penggal Kelima Parlimen ke-14, hari ini Al-Sultan Abdullah bertitah kerja yang susah akan menjadi senang jika semua bersatu hati.

Al-Sultan Abdullah bertitah bagi menghadapi 2022, semua pihak diseru mengukuhkan strategi dan ketahanan dalam mendepani cabaran COVID-19 dengan pemulihan ekonomi negara perlu disegerakan agar Malaysia tidak ketinggalan.

“Bantu dan mudahkan segala urusan rakyat untuk membina semula kehidupan mereka dengan rasa selamat, aman dan makmur demi negara kita yang tercinta,” titah Seri Padua.

Yang di-Pertuan Agong menzahirkan kesyukuran kerana landskap politik negara kini lebih stabil bagi menjayakan agenda pembangunan demi kepentingan rakyat dan masa depan negara.

“Beta amat bersyukur dengan kestabilan politik yang dikecapi kini menerusi kerjasama dwipartisan iaitu melalui memorandum persefahaman transformasi dan kestabilan politik yang telah ditandatangani antara pihak kerajaan dan pembangkang,” titah Al-Sultan Abdullah merujuk kepada memorandum yang ditandatangani kedua-dua pihak pada September tahun lepas.

Seri Paduka bertitah hasil kesepakatan dan kematangan itu, pindaan Perlembagaan Persekutuan berkaitan Perjanjian Malaysia 1963 berjaya diluluskan dengan sokongan majoriti melebihi dua pertiga ahli Dewan Rakyat dan Dewan Negara pada Disember lepas.

“Kematangan politik seperti itulah yang didambakan oleh rakyat beta,” titah Al-Sultan Abdullah sambil menyeru semua Ahli Parlimen supaya terus mengekalkan persefahaman yang terbina dan memelihara kestabilan politik yang telah tercapai itu.

Menyentuh mengenai bencana banjir teruk yang dialami negara pada akhir tahun lepas, Seri Paduka menzahirkan penghargaan atas tindakan pantas kerajaan membantu mangsa banjir menerusi penyaluran bantuan bernilai  RM1.4 bilion secara terus kepada mereka yang terkesan selain peruntukan kewangan bagi pembaikan infrastruktur dan fasiliti awam berjumlah RM6 bilion.

“Justeru, beta menyambut baik Pelan Tindakan Perpaduan Negara 2021-2030 dan Pelan Perpaduan Keluarga Malaysia 2021-2025 yang bersifat komprehensif,” titah Seri Paduka.

Al-Sultan Abdullah turut menyeru masyarakat dididik mengenai bahaya aliran pemikiran dan fahaman yang mengelirukan masyarakat Islam dan usaha menormalisasikan budaya yang bercanggah dengan adat dan amalan agama negara ini.

Titah Seri Paduka fahaman dan aliran pemikiran itu perlu dikawal melalui tindakan berfokus dan strategik melibatkan semua pihak berkuasa agama, keselamatan serta pihak-pihak lain yang bertanggungjawab. – BERNAMA


200 penari gamatkan pentas Hari Malaysia 2022

BANDA HILIR 14 September – Jabatan Kebudayaan dan Kesenian Negara (JKKN) membawa 200 artis kebudayaannya bagi menyajikan empat segmen muzikal pada sambutan Hari Malaysia 2022 Peringkat Kebangsaan, Jumaat ini.

Pengarah JKKN Melaka, Ezlina Alias berkata setakat ini hampir 70 peratus artis kebudayaan telah bersiap sedia dari segi mental dan fizikal untuk menghiburkan tetamu dan pengunjung yang hadir.

“Daripada segi persembahan penari JKKN sudah bersedia, muzik juga dah selesai dipilih cuma kita harapkan raptai pada hari ini dan raptai penuh esok (Khamis) jam 9 malam.

“Ada empat segmen muzikal yang diselitkan dengan monolog penceritaan tentang penubuhan Hari Malaysia pada 16 September 1963” katanya ketika dihubungi Melaka Hari Ini (MHI) di sini, hari ini.

“Jarang tahu hari penubuhan Malaysia pada 16 September 1963, empat segmen tersbeut akan menyuntik semangat patriotik selaras dengan tema kita ‘patriotisme flashback’.


Kerta Pandora: PM Anwar arah badan-badan berkaitan teruskan siasatan rapi

KUALA LUMPUR, 21 Feb – Perdana Menteri Datuk Seri Anwar Ibrahim mengarahkan badan-badan berkaitan meneruskan siasatan berhubung isu Kertas Pandora secara rapi bagi memastikan tindakan dapat diambil.

Beliau berkata siasatan yang antaranya melibatkan Polis Diraja Malaysia, Suruhanjaya Pencegahan Rasuah Malaysia dan Lembaga Hasil Dalam Negeri itu tertumpu kepada tokoh besar dalam negara termasuk bekas perdana menteri dan bekas menteri kewangan yang dipercayai menyalah guna kuasa memunggah kekayaan semasa berkhidmat.

“Arahan saya kepada badan-badan ini teruskan sisatan rapi dan saya mohon rakan-rakan ahli Parlimen (seramai) 222 orang ini ambil sikap tegas jangan melindungi dan sebaik sahaja ada siasatan terus dipertikai niat.

“Kalau ada bukti, ada fakta maka tindakan diambil dan kalau tindakan diambil tanpa fakta maka itu boleh dicabar sebagai penyalahgunaan kuasa atau motif politik, tetapi kalau wang ratus bilion dan juta dikeluarkan dan dilindungi, itu akan membawa porak peranda dan beri malapetaka kepada negara.

“Di peringkat international ini pendedahan tetapi tak banyak negara yang mempunyai tekad politik mengarah siasatan yang rapi dan Alhamdulilah Malaysia negara yang cukup jelas supaya ambil tindakan dan memberhentikan amalan, budaya memunggah, merompak wang negara,” kata beliau pada Waktu Pertanyaan Menteri di Dewan Rakyat hari ini.

Anwar berkata demikian menjawab soalan Datuk Seri Dr Noraini Ahmad (BN-Parit Sulong) yang ingin tahu pendirian kerajaan berhubung isu Pandora Papers serta sejauh mana siasatan dan tindakan susulan oleh pihak yang menjalankan siasatan.

Menjawab soalan tambahan Noraini mengenai langkah diambil kerajaan dalam memastikan ketelusan dan akauntabiliti industri kewangan dan perlindungan cukai, Anwar yang juga Menteri Kewangan berkata kerajaan menetapkan ketelusan dalam proses tender terbuka terutama melibatkan bumiputera.

“Amalan guna peluang membantu bumiputera tetapi dia songlap wang ini tak boleh diizinkan kerana memang ada dasar bantu bumiputera, itu kita tak halang tetapi tak boleh guna alasan bumiputera untuk minta syarikat beri wang kepada peribadi dan parti,” katanya.

Menjawab soalan tambahan Datuk Seri Tuan Ibrahim Tuan Man (PN-Kubang Kerian) sama ada kerajaan berhasrat meneliti akaun luar pesisir termasuk dana politik yang disalurkan di luar negara, Perdana Menteri berkata perkara itu termasuk Kertas Pandora merupakan keutamaan kerana ia menyentuh kepentingan negara keseluruhannya.

Menjelas lanjut, Anwar berkata jumlah wang yang terlibat berhubung isu Kertas Pandora disifatkan agak tinggi jika dibandingkan dengan jumlah penduduk dan kedudukan ekonomi negara malah Malaysia juga berada di kedudukan teratas selain negara besar lain seperti China dan Arab Saudi.

“Wang yang dibawa keluar dari Malaysia itu dari sumber-sumber yang illicit, haram kebanyakannya. Saya tidak boleh katakan semua (haram). Ini terserah kepada badan penyiasatan tetapi jumlah ini agak terlalu tinggi bagi negara ini.

“Sebab itu semua nama yang disebut itu, walaupun 3,000 (nama) tetapi lihat keutamaan mengikut penyelarasan badan-badan penyiasatan dan ia tidak terkecuali sama ada dana itu dari luar atau dalam negara, semua dana yang lindungan cukai, yang lari daripada cukai, yang melanggar undang-undang sedang disiasat dan beberapa tindakan dah diambil,” katanya.

Beliau juga memberi jaminan bahawa siasatan berhubung isu tersebut tidak akan dibuat sambil lewa bagi memberi pengajaran kepada semua pihak bahawa kerajaan tidak akan mengizinkan perkara seumpama itu diteruskan lagi.


Melaka FC ganti Melaka United, MUSA ditukar kepada MAFA

AYER KEROH 15 November – Melaka FC disahkan akan menjadi pasukan yang bersaing mewakili Negeri Melaka pada saingan Liga M3, musim depan.

Presiden Persatuan Bola Sepak Melaka (MAFA) Datuk Wira Nur Azmi Ahmad berkata, Melaka FC yang sedang dipersiapkan itu bakal mewarnai kancah Liga M3 dengan semangat baharu dalam misi kembali ke Liga Super pada 2024, selain layak beraksi di Piala FA musim depan.

Katanya, walaupun bersaing di liga bawahan, namun, beliau akan sedaya upaya memastikan pasukan itu mempunyai kualiti setanding pasukan Liga Super dengan membariskan sekurang-kurangnya 10 pemain anak jati Melaka.

“Malah, kita juga sedang dalam proses memilih jurulatih baharu dengan kita sudah menyenarai pendek empat jurulatih iaitu dua jurulatih luar negara dan dua jurulatih tempatan untuk mengemudi pasukan.

Beliau berkata demikian pada sidang media selepas merasmikan Majlis Pelancaran dan Undian Rasmi Gavernor Cup 2022, di sebuah hotel di Pusat Dagangan Antarabangsa Melaka (MITC), malam tadi.

Mengulas lanjut, beliau berkata, Stadium Hang Jebat akan menjadi venue perlawanan laman sendiri (home) Melaka FC dan semua perlawanan akan diadakan pada sebelah malam.

Malah, beliau turut mengumumkan khabar gembira kepada penyokong skuad Hang Tuah yang berpeluang menyaksikan perlawanan secara percuma di stadium berkenaan pada peringkat permulaan.

Selain itu, Nur Azmi berkata, pihaknya juga telah membuat ketetapan dalam soal pengurusan dan akaun pasukan bagi memastikan masalah tunggakan gaji tidak berulang.

“Saya mahu fokus dan pastikan pembayaran gaji mengikut masa ditetapkan. Saya akan pastikan jika saya berhutang sekalipun, ia bukanlah hutang kepada pemain kerana perkhidmatan itulah yang paling penting dalam mengembalikan sukan bola sepak sebagai sukan nombor satu negeri ini,” katanya.

Dalam perkembangan lain, Nur Azmi turut mengumumkan nama Persatuan Bola Sepak Melaka United (MUSA) kini diganti kepada MAFA berkuat kuasa serta merta.

Katanya, pertukaran itu bertujuan untuk mengembalikan semula kegemilangan bola sepak Melaka dengan kembali semula kepada nama asal yang telah wujud sejak tahun 1924.

“Benar, jenama tidak penting, tetapi pentadbiran dan pengurusan itu yang perlu diutamakan. Saya percaya jika kualiti pentadbiran kita berjalan lancar, insya-Allah, sasaran untuk kita kembali ke Liga Super pada 2024 akan tercapai,” katanya.


Editor buku hina Jata Negara larikan diri ke luar negara

KUALA LUMPUR 17 Julai – Editor buku Rebirth: Reformasi, Resistance, And Hope In New Malaysia yang gambar kulit bukunya didakwa menghina Jata Negara dikesan telah melarikan diri ke luar negara.

Pengarah Jabatan Siasatan Jenayah (JSJ) Bukit Aman Datuk Huzir Mohamed berkata lelaki yang merupakan warga tempatan itu didapati telah ke luar negara sejak 21 Jan lalu, hasil semakan terhadap dokumen perjalanannya.

“Dia (editor) telah keluar Malaysia, namun kami tidak dapat memastikan keberadaan suspek serta lokasinya. Pihak JSJ telah menyenaraikannya sebagai Orang yang Dikehendaki dan akan ditangkap selepas dikesan,” katanya kepada Bernama hari ini.

Huzir berkata pihaknya juga akan bekerjasama dengan pihak berkuasa Interpol dan akan mengeluarkan notis merah sekiranya suspek dikesan di mana-mana negara.

Katanya setakat ini  polis telah merakam keterangan lapan daripada 28 penulis yang menyumbang artikel untuk buku itu, manakala bakinya sedang dikesan.

“JSJ juga akan meminta bantuan Cawangan Khas sekiranya artikel yang disumbangkan 28 penulis buku itu mempunyai unsur-unsur ancaman keselamatan dan sebagainya,” katanya sambil memaklumkan sebanyak 203 laporan polis diterima  berhubung kes itu di seluruh negara.

Siasatan kes itu dilakukan mengikut Seksyen 5 Akta Lambang dan Nama 2016, Seksyen 4(1) Akta Hasutan 1948 dan Seksyen 8(1) Mesin Cetak dan Penerbitan 1984 serta Seksyen 233 Akta Komunikasi dan Multimedia 1998.

Buku Rebirth: Reformasi, Resistance and Hope In New Malaysia yang disunting penulis, Kean Wong itu mempamerkan sebuah logo mirip Jata Negara mendapat perhatian kerana menggunakan gambar yang dikatakan menghina Jata Negara.

Perkara berkenaan menimbulkan pelbagai reaksi selepas ia tersebar dan tular di media sosial menyebabkan pelbagai pihak termasuk pertubuhan bukan kerajaan serta parti politik membuat laporan polis dan menggesa tindakan tegas dikenakan terhadap pihak terbabit.


Warga emas ditikam anak saudara di Tangkak

TANGKAK 12 Julai – Polis menahan seorang penganggur yang disyaki menikam bapa saudaranya sehingga maut dalam kejadian di Kampung Serom 3, Sungai Mati, di sini, hari ini.

Ketua Polis Daerah Tangkak Superintendan Mohd Fadhil Minhat berkata, dalam kejadian jam 11.15 pagi itu, mangsa berusia 72 tahun telah ditikam di bahagian anggota badan, muka dan kepala oleh suspek berusia 36 tahun.

“Susulan itu, polis berjaya menahan suspek yang dipercayai terlibat dalam kes tersebut beberapa jam kemudian,” katanya dalam kenyataan di sini malam ini.

Mohd Fadhil berkata siasatan lanjut juga mendapati suspek yang tinggal serumah sejak kecil dengan mangsa, baru keluar dari penjara Januari, dan dipercayai telah dimarahi oleh mangsa kerana tidak berkerja.

“Semakan rekod lampau mendapati suspek mempunyai lima rekod jenayah dan satu rekod berkaitan dadah, manakala permohonan reman akan dibuat esok,” katanya sambil menambah kes berkenaan disiasat di bawah Seksyen 302 Kanun Keseksaan kerana membunuh.


Ahmad Faizal cadang premis sukan, gimnasium dibuka

KUALA LUMPUR 8 Sept – Kementerian Belia dan Sukan (KBS) mencadangkan agar premis sukan seperti padang dan gimnasium diberi kelonggaran untuk beroperasi, kata Menterinya Datuk Seri Ahmad Faizal Azumu.

“Panggung wayang dibuka? Gimnasium, sukan padang? Mungkin perlu dibuka dengan SOP (prosedur operasi standard) ketat. Ramai yangg hampir terhenti nafas. Tolonglah,” menurut beliau dalam ciapan di akaun Twitter miliknya hari ini.

Semalam, Perdana Menteri Datuk Seri Ismail Sabri Yaakob mengumumkan kebenaran operasi pawagam dengan kapasiti 50 peratus di ruang dewan tayangan wayang untuk penonton lengkap vaksin COVID-19 yang memberi kelegaan kepada lebih sejuta penggiat industri kreatif, artis dan pekerja.

Kerajaan juga sebelum ini memberi kelonggaran kepada rakyat dalam Fasa Satu Pelan Pemulihan Negara (PPN) untuk melakukan aktiviti sukan luar secara individu tanpa bersentuhan seperti berbasikal, jogging, papan selaju, memancing, ekuestrian, senaman, taichi, memanah dan mendaki.

Turut dibenarkan adalah sukan permotoran, golf, acara perseorangan bagi badminton dan tenis, serta pembukaan premis menjual peralatan sukan, namun operasi fasiliti sukan seperti gelanggang badminton, futsal, pusat boling dan gimnasium masih belum menerima lampu hijau untuk beroperasi.

Sementara itu, Persatuan Pengusaha dan Kompleks Sukan dan Kecergasan Kebangsaan (NSFVOOA) berkata mereka telah mengemukakan cadangan yang merangkumi garis panduan, SOP dan cadangan untuk pembukaan semula sektor itu dengan selamat serta melindungi kemampanan jangka panjangnya semasa pertemuan dengan KBS baru-baru ini.

Presidennya Datuk V. Radhakrishnan berkata, ia termasuk program bantuan kewangan untuk pengendali kemudahan gim dan kecergasan, insentif fiskal dan program akar umbi bagi mendidik dan menggalakkan orang ramai mengamalkan gaya hidup sihat dan aktif.

“Manfaat latihan dan aktiviti fizikal banyak dan didokumentasikan dengan baik. Kami yakin bahawa kecergasan adalah sebahagian daripada penyelesaian jangka panjang Malaysia bukan sahaja dalam memerangi COVID-19 D-19, tetapi juga agenda kesihatan nasionalnya.

“Sama ada masalah kesihatan mental, penyakit tidak berjangkit seperti diabetes, masalah kardiovaskular, atau kegemukan, meningkatkan antibodi selepas vaksinasi serta mengurangkan risiko dijangkiti COVID yang teruk, kecergasan dan aktiviti fizikal biasa adalah jawapannya.

“Memandangkan beberapa industri lain seperti hiburan dan sekolah memandu telah diberi lampu hijau untuk dibuka semula semalam, kami berharap industri kecergasan akan menjadi sektor berikutnya,” katanya dalam satu kenyataan di sini hari ini.


DUN Durian Tunggal: Tak kering pemain berbakat

DURIAN TUNGGAL 31 Julai – Meskipun sekadar meraih naib johan pada penyertaan  Liga Negeri Melaka, ia dianggap sebagai satu pencapaian cukup membanggakan bagi pasukan sepak takraw  mewakili Dewan Undangan Negeri (DUN) Durian Tunggal.

Ahli Dewan Undangan Negeri (Adun) Durian Tunggal Zahari Abd Kalil berkata, kemenangan diraih menjadi penyuntik semangat kepada anak muda di DUN itu untuk terus aktif dalam sukan sepak takraw.

“Sekalung penghargaan buat barisan jurulatih dan pemain yang berusaha keras dan mempamerkan aksi terbaik sepanjang kejohanan,” katanya menerusi kenyataan di Facebook rasminya, hari ini.

Zahari berkata, pencapaian itu secara tidak langsung membuktikan Durian Tunggal antara DUN yang cemerlang dan mempunyai pemain berbakat dalam sukan sepak takraw.


Legasi Nyonya Tan juara dondang sayang Melaka

AYER KEROH 2 Oktober – Dua beradik yang juga merupakan anak Tokoh Seni Dondang Sayang, Nyonya Tan Abdullah dinobatkan sebagai Juara Seni Warisan Dondang Sayang Negeri Melaka.

Dikenali sebagai kumpulan Legasi Nyonya Tan, Hairul Asraf Abu Hussain dan Hidayu Murni Abu Hussain berjaya membawa pulang wang tunai RM6,000 beserta trofi pada pertandingan akhir yang berlangsung di Kompleks Jabatan Kebudayaan dan Keseniaan Negara (JKKN) Melaka, malam tadi.

Menurut Hairul Asraf, mereka dua beradik berhasrat untuk meneruskan perjuangan arwah ibu mereka dan membawa seni warisan itu ke peringkat antarabangsa.

“Adik saya menetap di Kuala Lumpur jadi kami kerap berlatih dalam talian sahaja sejak sebulan lalu dan akhirnya ia membuahkan hasil untuk mengangkat nama kami dalam pertandingan ini,” katanya ketika ditemui pemberita

Hadiah kepada pemenang telah disampaikan Exco Perpaduan, Penerangan, Sumber Manusia dan Hal Ehwal Pengguna negeri, Ngwe Hee Sem yang mewakili Ketua Menteri, Datuk Seri Utama Sulaiman Md Ali.

Sementara itu, menurut Hidayu Murni, meskipun terikat dengan tugas hakiki sebagai pensyarah di Kuala Lumpur, alunan lagu dondang sayang itu sudah sebati dalam diri.

“Kemenangan ini adalah permulaan kami dalam usaha meneruskan perjuangan arwah ibu kami iaitu Allahyarhamah Nyonya Tan Abdullah yang merupakan ikon dondang sayang Melaka.

“Impian kami adalah untuk melestarikan lagi seni dondang sayang ini dipersada dunia dan yang paling penting skali adalah untuk berkongsi ilmu yang dicurahkan ibu kami untuk disalurkan kepada generasi muda supaya seni ini akan terus berkembang dan menjadi jati diri pada anak-anak muda kita,” katanya.

Tempat kedua menjadi milik Ear Mon yang dibarisi Hamir Haziq Haminorddin dan Siti Nadia Zaini; ketiga milik Detaq (Yasser Fikri Abu dan Shaidatul Nadira Shaharum) dan Nada Irama yang dibarisi Syaimaa Salleh dan Norsharfarina Mohd Fami terpaksa berpuas hati di tempat keempat.


Polis siasat insiden pergaduhanseparuh akhir bola sepak lelaki Sukma

SHAH ALAM, 22 September – Polis kini dalam proses melengkapkan siasatan sebelum dirujuk kepada Timbalan Pendakwa Raya berhubung insiden pergaduhan yang berlaku pada aksi separuh akhir bola sepak lelaki Sukan Malaysia (Sukma) antara pasukan Wilayah Persekutuan menentang Pulau Pinang di Stadium Universiti Teknologi Mara (UiTM), di sini malam tadi.

Ketua Polis Daerah Shah Alam ACP Mohd Iqbal Ibrahim berkata laporan polis dari mereka yang terlibat telah diterima dan beberapa individu dipanggil bagi dirakam keterangan antaranya barisan kejurulatihan, pengadil dan petugas perlawanan.

Beliau berkata siasatan awal mendapati insiden pergaduhan tersebut berlaku selepas seorang pemain dilayangkan kad merah menyebabkan seorang individu dipercayai pegawai satu daripada pasukan bertanding tidak berpuas hati sebelum terjadinya kekecohan.

“Permainan kemudian dihentikan seketika susulan kekecohan itu namun ia berjaya dikawal sebelum permainan disambung semula,” katanya kepada pemberita selepas majlis pelancaran buku ‘Korupsi dan Kemunafikan dalam Politik Melayu; Perlunya Disegerakan Transformasi Moral Etika’ tulisan Profesor Emeritus Tan Sri Dr Mohd Kamal Hassan di sini hari ini.

Mohd Iqbal turut menasihati agar mana-mana pihak yang terlibat dalam pertandingan untuk tidak beremosi ketika sesuatu perlawanan supaya tidak tercetus sebarang provokasi dan kekecohan.

Media semalam melaporkan, menuju 90 minit perlawanan antara kedua-dua pasukan itu, aksi bertukar panas dengan pemain Wilayah Persekutuan, Muhammad Iman Fakhrullah Zamri, dilayangkan kad merah pada minit ke-88 kerana menyepak pemain lawan sebelum keadaan semakin tegang apabila berlaku tolak menolak antara pemain.

Seorang pegawai Wilayah Persekutuan turut dilayangkan kad merah selepas melakukan provokasi terhadap pengadil yang menyaksikan beliau mengejar pengadil tersebut di tengah padang selepas diperintah keluar.

Mengulas berhubung status terkini kes kehilangan bekas pembaca berita sebuah stesen televisyen, Zalina Shaharah Azman yang dilaporkan hilang sejak November tahun lepas, Mohd Iqbal berkata setakat ini belum ada sebarang petunjuk baharu berhubung wanita berkenaan.


Mohd Hassan Marican diisytihar Canselor keempat UTP

UTP dalam kenyataan hari ini memaklumkan pengisytiharan itu, yang berlangsung di kampusnya di Seri Iskandar pada Isnin, bagai sirih pulang ke gagang untuk Mohd Hassan kerana idea penubuhan universiti tersebut telah dicetuskan, dikonsepkan dan direalisasikan semasa beliau memegang jawatan sebagai Presiden dan Ketua Pegawai Eksekutif Petronas.

Mohd Hassan dalam ucapannya mengingatkan para graduan agar tidak melupakan golongan tidak bernasib baik dan menyumbang ke arah peningkatan kemasyarakatan dalam apa jua bentuk tanpa mengira kaum atau agama, kepentingan bersikap rasional dan bertangungjawab dalam menangani isu dalam dunia pascapandemik seperti perubahan iklim.

“Kerajaan mungkin bercakap mengenai rancangan dan matlamat mereka berhubung isu iklim dengan sasaran serta tarikh akhir namun caranya adalah di mana cabaran wujud. Saya menggesa para graduan untuk memikirkan caranya. Pertimbang bagaimana anda boleh melibatkan diri dan pada masa yang sama, ingatlah bahawa penyelesaian serta pendekatan perlu dijalankan secara bertanggungjawab,” katanya.

Mohd Hassan turut melancarkan sambutan ulang tahun ke-25 UTP yang ditubuhkan pada 10 Jan 1997 dan bagi memperingati jubli perak universiti itu, UTP akan menganjurkan pelbagai acara dan aktiviti sepanjang tahun untuk kakitangan dan penuntutnya serta masyarakat.

“Kami berharap apabila anda melangkah ke babak seterusnya dalam hidup anda, anda akan mendukung amanah yang diberikan kepada anda oleh orang sekeliling. Ia adalah satu amanah untuk anda sentiasa melakukan perkara yang betul dalam menjalankan amanah itu dan menggalas harapan orang tersayang, UTP serta negara,” katanya.

Majlis konvokesyen yang berlangsung dari 10 hingga 14 Jan melibatkan 10 sesi menyaksikan seramai 1,604 graduan menerima skrol masing-masing iaitu 77 ijazah doktor falsafah (PhD), 161 ijazah sarjana dan 1,366 ijazah sarjana muda.

Graduan Sistem Maklumat iaitu Asyraf Irfan Muhammad Adib menerima Anugerah Canselor Emas manakala graduan Teknologi Maklumat iaitu Afifaa Fairos dan graduan Kejuruteraan Petroleum Abdul Haziq Abdul Yazid masing-masing menerima anugerah perak serta gangsa.

Bavoh Cornelius Borecho, graduan Kejuruteraan Kimia, menerima Anugerah Penyelidikan Pascasiswazah Terbaik bagi kategori doktor falsafah manakala Shamsudeen Temitope Yekeen, graduan Kejuruteraan Awam, menerima anugerah itu bagi kategori ijazah sarjana.

Pengerusi Petronas Tan Sri Datuk Seri Mohd Bakke Salleh, dua Pro Canselor UTP iaitu Datuk Tengku Muhammad Taufik dan Tan Sri Zaharah Ibrahim serta Lembaga Pengarah UTP menyerikan majlis itu dengan kehadiran mereka.


Remaja lelaki lemas ketika menjala ikan bersama rakan di Kulai

Komander Operasi dari Balai Bomba dan Penyelamat (BBP) Bandar Baru Kulai, Pegawai Bomba Kanan II Baharuddin Mohd Omar berkata Amirul Ikhwan Muhammad Khairul Amin, 14, disahkan meninggal dunia di lokasi kejadian oleh pihak Kementerian Kesihatan Malaysia.

Katanya, pihak bomba menerima panggilan kecemasan berhubung kejadian itu pada 4.53 petang dan sebuah jentera ‘Fire Rescue Tender’ (FRT) dari BBP Bandar Baru Kulai dengan kekuatan enam anggota digegaskan ke lokasi kejadian.

“Pasukan Keluaran Operasi melakukan operasi mencari dan menyelamat (SAR) di sekitar kawasan Amirul Ikhwan dilaporkan hilang dengan menggunakan teknik ‘surface searching’.


Penubuhan pusat respons scam kebangsaan dalam bajet 2023 tingkatkan langkah-langkah keselamatan siber

KUALA LUMPUR, 8 Oktober – Penubuhan Pusat Respons Scam Kebangsaan seperti yang diumumkan dalam Bajet 2023 akan meningkatkan secara strategik usaha negara untuk memerangi jenayah siber, menurut sebuah organisasi keselamatan siber.

Pengarah Urusan Trend Micro Malaysia and Nascent Countries Goh Chee Hoh berkata langkah keselamatan siber bersasar yang digariskan bukan sahaja akan meningkatkan keselamatan siber negara tetapi turut meningkatkan keyakinan pihak berkepentingan dan pengguna akhir.

“Kami menyambut baik penubuhan Pusat Respons Scam Kebangsaan, dengan kerjasama Polis Diraja Malaysia (PDRM), Bank Negara Malaysia (BNM), Suruhanjaya Komunikasi dan Multimedia Malaysia (MCMC), Pusat Pencegahan Jenayah Kewangan Nasional (NFCC) dan institusi kewangan.

“Penubuhan pusat itu sudah tentu bersinergi baik dengan cadangan peruntukan RM73 juta kepada CyberSecurity Malaysia (CSM) untuk mengukuhkan daya tahan keselamatan siber negara dengan menambah baik keupayaan pemantauan, pengesanan dan pelaporan jenayah siber,” katanya dalam kenyataan semalam.

Goh berkata beliau percaya kerajaan akan kekal teguh dalam mengukuhkan pendirian keselamatan data negara dengan terus menambah baik peruntukan undang-undang sedia ada untuk melindungi negara daripada risiko siber baharu atau meningkat oleh penjenayah siber.

“Selain daripada mewujudkan infrastruktur yang diperlukan, pelaburan dan langkah-langkah keselamatan siber yang proaktif dan berkesan juga perlu dilihat untuk memastikan kesinambungan perniagaan,” katanya.

Pengarah Urusan Microsoft Malaysia K Raman berkata bajet yang diperuntukkan kepada CSM perlu diketengahkan berikutan keselamatan siber merupakan pertimbangan utama yang boleh memberi impak kepada daya tahan negara dalam ekonomi digital.

Beliau berkata sebagai sebuah syarikat yang meletakkan kepercayaan sebagai teras dalam semua aspek, mempunyai landskap digital yang selamat penting untuk usaha masa depan.

“Kami menyokong Agensi Keselamatan Siber Kebangsaan (NACSA) dalam bidang berkaitan pembinaan kapasiti, memberikan pandangan dan keupayaan sektor swasta serta amalan terbaik mengenai dasar dan peraturan untuk menjadikan Malaysia sebagai destinasi pilihan untuk pelaburan digital,” katanya.


Kelantan benar solat berjemaah tanpa penjarakan fizikal mulai 1 April

KOTA BHARU, 25 Mac – Majlis Agama Islam dan Adat Istiadat Melayu Kelantan (MAIK) membenarkan solat fardu, solat Jumaat dan solat tarawih dilakukan tanpa penjarakan fizikal di semua masjid dan surau di negeri itu bermula 1 April ini sejajar dengan Fasa Peralihan ke Endemik COVID-19.

Yang Dipertua MAIK Tengku Tan Sri Mohamad Rizam Tengku Abdul Aziz berkata perkara itu telah mendapat perkenan Sultan Kelantan Sultan Muhammad V.

“Selain solat fardu dan solat Jumaat, turut dibenarkan solat tarawih sama ada lapan atau 20 rakaat dan qiamullail pada bulan Ramadan.

“Semua aktiviti lain seperti majlis zikir, kelas al-Quran, kuliah khas, umum dan lain-lain termasuk program Ihya Ramadan adalah dibenarkan beroperasi seperti biasa tanpa penjarakan fizikal,” katanya dalam kenyataan hari ini.

Tengku Mohamad Rizam yang juga Tengku Temenggong Kelantan berkata pihak masjid, surau dan musala hanya dibenarkan menyediakan menu jamuan berbuka puasa, moreh dan sahur secara bungkus dan diagihkan kepada jemaah untuk dibawa pulang.

“Tindakan sewajarnya akan diambil atas kegagalan untuk mematuhi SOP ini. Bersama-samalah kita istiqamah dan yakin bahawa Allah S.W.T pasti membantu dan memperkenankan doa serta harapan kita semua,” katanya.


Zii Jia mara ke final All England

KUALA LUMPUR 21 Mac – Pemain perseorangan lelaki negara Lee Zii Jia, kini berpeluang untuk merangkul gelaran juara kejohanan badminton All England buat kali pertama, apabila beliau berjaya menewaskan pemain dari Belanda, Mark Caljouw di Birmingham, hari ini untuk mara ke peringkat akhir kejohanan.

Pemain nombor 10 dunia itu jelas menguasai perlawanan di set pertama, namun di set kedua pemain dari Belanda cuba memberi saingan.

Di satu ketika Mark berupaya mengambil peluang daripada kelalaian Zii Jia, malah berjaya mendahului dengan mata 15-16, sebelum pemain Malaysia berumur 22 tahun dari Kedah itu bangkit dan memuktamadkan kemenangan.

Zii Jia membaiki penampilannya dalam kejohanan All England kali ini, selepas edisi tahun lepas menyaksikan kemaraan beliau disekat oleh pemain Denmark Viktor Axelsen di peringkat separuh akhir dengan keputusan 17-21, 21-13, 21-19.

Dalam satu lagi perlawanan separuh akhir, dua pemain dari Denmark, pilihan kedua Viktor dan pilihan ketiga Anders Antonsen akan berentap malam ini (pagi Ahad waktu Malaysia), untuk menentukan siapa yang akan bertemu dengan Zii Jia di final nanti.

Beliau memulakan kempen tahun ini dengan kekalahan di tangan pilihan kedua Chou Tien Chen dari Taiwan dalam suku akhir Yonex Terbuka Thailand, sebelum tersingkir dalam pusingan pertama di tangan pemain dari India Sameer Verman dalam kejohanan Toyota Terbuka Thailand pada bulan Januari.

Persembahan buruk Zii Jia berterusan apabila beliau tewas dalam semua tiga perlawanan di Badminton World Federation (BWF) World Tour Finals, yang juga berlangsung di Bangkok pada bulan yang sama, sebelum disingkirkan oleh pilihan ke lapan Kunlavut Vitidsarn dari Thailand 18-21, 10-21 pada Terbuka Switzerland 2021 awal bulan ini.

Terdahulu beregu bukan pilihan dari Jepun Yuki Kaneko-Misaki Matsutomo menewaskan beregu campuran Malaysia Chan Peng Soon-Goh Liu Ying dengan 21-14, 22-20 untuk melayakkan mereka final kejohanan.

Kali terakhir pemain Malaysia menjuarai kejohanan All England adalah pada 2017 apabila Datuk Lee Chong Wei menewaskan Shi Yu Qi dari China dengan 21-12, 21-10.


Pemerkasaan mahasiswa UTeM menerusi formula TUAH Index

DURIAN TUNGGAL 10 Mac – Universiti Teknikal Malaysia Melaka (UTeM) mempunyai formula tersendiri bagi mencorak pencapaian unggul mahasiswa secara holistik menerusi kaedah TUAH Index.

Kaedah TUAH Index dibangunkan sebagai platform yang mampu mengukur takat pencapaian merit keaktifan dan kompetensi mahasiswa melalui penglibatan ko-kurikulum, aktiviti dan program.

Timbalan Naib Canselor (Hal Ehwal Pelajar) UTeM, Datuk Dr Sabri Mohamad Sharif berkata, pelaksanaan indeks ini menitikberatkan penglibatan mahasiswa dalam 8 dimensi TUAH UTeM.

Jelasnya, dimensi tersebut adalah akademik dan kerjaya, pengurusan dan kepimpinan, sukan dan rekreasi, budaya dan identiti nasional, sukarelawan, teknikal dan inovasi, keusahawanan, dan etika dan rohani.

Ujarnya, bagi setiap dimensi tersebut pula mahasiswa akan diberikan merit berdasarkan kepada 6 indikator merangkumi penglibatan pelajar dalam program dan aktiviti mengikut jawatan, berdasarkan peringkat, pengiktirafan dan kemenangan yang diperoleh, kemahiran pelajar untuk rujukan, fasilitator atau mentor, penglibatan dalam organisasi/kelab/persatuan serta pencapaian akademik dan anugerah.

“Aras kompetensi TUAH UTeM adalah berdasarkan 4 tahap pemarkahan yang diperoleh yang mana skor minimum 20 (kategori novis), skor 21-50 (kategori pertengahan), skor 51-80(maju) dan skor melebihi 80 (cemerlang),” ujarnya lagi sewaktu ditemubual di pejabat beliau di kampus induk UTeM, Durian Tunggal, semalam.

Dr Sabri menjelaskan, pelaksanaan TUAH Index ini tentunya menyuntik motivasi mahasiswa untuk melibatkan diri dalam program dan aktiviti sepanjang pengajian yang mana melalui sistem merit yang dilaksanakan ini, penglibatan dan pencapaian mahasiswa dapat direkodkan seterusnya menjadi platform rujukan sepanjang masa samada semasa pengajian atau setelah bergraduasi.

“Semasa pengajian, mahasiswa dapat mengukur dan memantau tahap penglibatan mereka dari semasa ke semasa seterusnya membuat perancangan bagi memastikan keterlibatan mereka dalam aktiviti dan program.

“Setelah bergraduasi pula, keterlibatan mahasiswa yang telah direkodkan dalam TUAH Index akan menjadi nilai tambahan sewaktu sesi temuduga ketika ingin memasuki industri yang sebenar.

“Secara rumusannya, TUAH Index ini dibangunkan bagi memperlihatkan pembangunan mahasiswa yang lebih holistik yang bukan hanya menguasai akademik semata-mata tetapi merangkumi kemahiran insaniah sepenuhnya,” katanya lagi.


Peruntukan RM5 juta caj warisan indahkan Bandar Melaka – MBMB

AYER KEROH 10 Sept – Majlis Bandaraya Melaka Bersejarah (MBMB) memperuntukkan sejumlah RM5 juta menerusi kutipan caj warisan bagi menambahbaik fasiliti pelancongan di negeri ini.

Datuk Bandar MBMB, Datuk Zainal Abu berkata inisiatif itu dilaksanakan untuk memberi lebih keselesaan kepada pengunjung dari dalam dan luar negeri.

“Saya fikir balik kenapa kita simpan duit caj warisan, kita ada 40 peratus duit ini dan 60 peratus untuk kerajaan negeri.

“Alhamdulillah, sejak tahun lalu saya beritahu pengurusan tertinggi bahawa kita patut belanjakan duit caj warisan ini di kawasan-kawasan warisan yang ada.

“Caj warisan ini kita kutip daripada hotel-hotel yang kita caj RM2, jadi atas dasar itu kita belanjakan untuk fasiliti pelancong,” katanya.

Beliau berkata demikian pada sidang media selepas pengumuman anugerah khas ‘Jean Paul L’ Allier Prize for Heritage dari Pertubuhan Bandar Warisan Dunia (OWHC) menerusi aplikasi Zoom, malam tadi.

“Saya akan gunakan duit caj warisan ini untuk tujuan memperbanyakkan kawasan landskap dan artskap seperti di bawah jejambat Masjid Al-Azim, Cheng, Malim, Semabok dan Peringgit.


RON97 naik lapan sen, RON95, diesel kekal

KUALA LUMPUR, 30 Mac – Harga runcit petrol RON97 naik lapan sen seliter daripada RM3.83 kepada RM3.91 bagi tempoh seminggu, bermula esok hingga 6 April.

Kenyataan Kementerian Kewangan (MOF) hari ini menyatakan harga runcit petrol RON95 dan diesel kekal, masing-masing pada RM2.05 seliter dan RM2.15 seliter bagi tempoh yang sama.

“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang ditetapkan,” menurut kenyataan itu.

MOF memaklumkan kerajaan akan terus memantau kesan perubahan harga minyak mentah dunia, serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Keluarga mangsa nahas pesawat China berkabung

NANNING, 28 Mac – Upacara berkabung bagi mengenang mangsa tragedi pesawat China Eastern Airlines yang mengorbankan 132 nyawa diadakan di lokasi nahas pada Ahad petang.

Pasukan penyelamat bertafakur selama tiga minit sambil kedengaran bunyi hon bergema di seluruh kawasan pergunungan di daerah Tengxian, Wilayah Autonomi Guangxi Zhuang, selatan China.

Pesawat Boeing 737 yang berlepas dari Kunming di barat daya China menuju ke Guangzhou, terhempas di kawasan pergunungan daerah Tengxian, Guangxi, pada 21 Mac.

“Kami amat sedih dengan kehilangan 132 nyawa dan bersimpati kepada keluarga mangsa,” kata timbalan komander yang juga timbalan ketua Pentadbiran Penerbangan Awam China, Hu Zhenjiang pada Sabtu.


Mana ada PKP di Kedah!

KUALA LUMPUR, 17 Jan (Bernama) – Majlis Keselamatan Negara (MKN) menafikan dakwaan mengenai pelaksanaan Perintah Kawalan Pergerakan (PKP) di Kedah bermula esok sehingga 31 Jan ini, seperti yang tular di media sosial.


Motosikal 150cc ke atas wajib pemasangan ABS

AYER MOLEK 24 Mei – Kerajaan akan mewajibkan pemasangan sistem brek anti kunci atau ‘Anti-lock Braking System’ (ABS) ke atas motosikal model baharu 150cc ke atas selepas kajian terperinci mengenai penggunaan alat berkenaan dijalankan.

Menteri Pengangkutan, Datuk Seri Dr Wee Ka Siong berkata kementeriannya bersama Institut Penyelidikan Keselamatan Jalan Raya Malaysia (MIROS) akan melaksanakan kajian secara terperinci mengenai pemasangan alat itu kepada semua model baharu berkapasiti 150cc ke atas dalam tempoh enam bulan.

“Kita tidak boleh buat dasar begitu tergesa-gesa, maka kita buat persiapan kajian dalam tempoh enam bulan untuk dimuktamadkan, kemudian dua tahun perlaksanaan, bermaksud kita sudah ada tempoh transisi.

“Jadi, mana-mana pengilang yang sudah bersiap-sedia tidak ada masalah, (sebaliknya) jika ada berdepan masalah mereka akan gunakan dalam tempoh itu,” katanya pada sidang media selepas meraikan sambutan ulang tahun ke-19 MIROS di Makmal Pelanggaran MIROS PC3, di sini hari ini.

Hadir sama, Pengerusi Lembaga Pengarah MIROS, Prof Dr Wong Shaw Voon, Ketua Pengarah MIROS, Datuk Khairil Anwar Abu Kassim dan EXCO Kerja Raya, Pengangkutan, Kemudahan Awam, Infrastruktur dan Pengurusan Banjir negeri, Datuk Rahmad Mariman.

Mengulas lanjut, Ka Siong berkata pemasangan sistem berkenaan dapat mengurangkan 30 peratus kemalangan maut melibatkan penunggang motosikal di atas jalan raya.

“Secara puratanya sebelum pandemik (pada tahun 2019), kemalangan maut di atas jalan raya adalah sebanyak 6,000 setahun manakala bagi tahun 2020 purata kemalangan maut merekodkan sebanyak 4,658 dan kurang 100 kes tahun pada tahun lalu.

“Jika motosikal dilengkapi dengan ABS, melalui jalan licin dan penunggang motosikal menekan brek, tidak ada risiko ‘skiding’ (tergelincir) sebaliknya jika tidak ada, ia akan menyebabkan tergelincir dan terbabas, sekali gus mengakibatkan kecederaan di bahagian kepala,” katanya.


DUN Rim: Bubur pulut hitam durian menu istimewa Rim

RIM 6 Julai – Ahli Dewan Undangan Negeri (ADUN) Rim Datuk Khaidhirah Abu Zahar, sentiasa menyokong aktiviti kemasyarakatan dalam kawasan Dewan Undangan Negeri (DUN) berkenaan.

Beliau berkata, aktiviti itu sudah pasti dapat mengeratkan hubungan silaturahim antara komuniti selain memastikan penduduk kampung sentiasa aktif dengan penganjuran pelbagai program.

“InsyaAllah, saya akan sentiasa ‘support’ (sokong) untuk segala aktiviti kemasyarakatan seperti ini khususnya di DUN Rim,” katanya menerusi satu hantaran di Facebook rasminya, 5 Julai lalu.


Politik stabil, lebih banyak pelaburan luar akan masuk Malaysia – PM

Sejak mengambil alih tampuk pemerintahan, Ismail Sabri berkata buat julung kalinya pembangkang dan kerajaan boleh duduk bersama untuk berbincang isu berkaitan negara.

Beliau berkata berikutan memorandum persefahaman yang ditandatangani antara kerajaan dengan pembangkang, walaupun terdapat perbezaan pandangan pembangkang tidak terlalu emosional dan mereka menyokong kerajaan dalam sidang Parlimen.

“Keadaan politik stabil ketika ini, sebab itu kita yakin lebih banyak pelaburan luar akan masuk ke Malaysia, cuma ramai yang minta diadakan pilihan raya lebih awal. Kita risau juga jika pilihan raya lebih awal, kestabilan mungkin tidak dapat dikekalkan.

Ismail Sabri berkata demikian pada majlis perjumpaan bersama Keluarga Malaysia di sini sempena lawatan rasmi beliau ke Vietnam selama dua hari bermula hari ini.

Menjelaskan perkara itu, Perdana Menteri memberi contoh pindaan Perlembagaan Persekutuan  berkaitan Perjanjian Malaysia 1963 (MA63) yang mendapat sokongan majoriti dua pertiga Ahli Parlimen.

“Pindaan Perlembagaan bukan seperti rang undang-undang lain yang hanya perlukan majoriti mudah …untuk pindaan Perlembagaan, mesti dapat dua pertiga majoriti dan undi ini secara individu bukan lebih suara… jadi, keadaan politik adalah stabil,” katanya.

Beliau tiba di sini pada 1.45 tengah hari waktu tempatan dan lawatan rasmi sulungnya sebagai Perdana Menteri Malaysia adalah atas jemputan Perdana Menteri Vietnam Pham Minh Chinh.


Veteran, anggota ATM terjejas banjir akan terima bantuan

MACHAP JAYA 27 Disember – Kementerian Pertahanan sedang mengumpulkan maklumat lengkap mengenai anggota atau veteran tentera yang terjejas akibat banjir di seluruh negara.

Timbalan Menteri Pertahanan, Adly Zahari berkata, pihaknya menerusi Angkatan Tentera Malaysia (ATM) serta beberapa badan kebajikan tentera, termasuk Jabatan Hal Ehwal Veteran (JHEV) sedang mengumpulkan data lengkap mangsa banjir dalam kalangan anggota serta pesara tentera, sebelum bantuan segera disalurkan kepada mereka.

“Setakat ini kita beri bantuan secara menyeluruh, setiap minggu kita akan adakan mesyuarat di pengerusikan Menteri Pertahanan, di mana daripada situ kita akan mengumpul maklumat dan data anggota-anggota yang turut terjejas dengan bencana banjir.

Beliau yang juga Ahli Parlimen Alor Gajah berkata demikian dalam sidang media ketika ditemui pemberita selepas merasmikan Festival Tanglung Tahun Baharu Cina di Machap Umboo, Alor Gajah, malam tadi.

Hadir sama, Exco Perpaduan, Penerangan, Sumber Manusia dan Hal Ehwal Pengguna negeri Ngwe Hee Sem merangkap Ahli Dewan Undangan Negeri (Adun) Machap Jaya; Ahli Parlimen Kota Melaka, Khoo Poay Tiong dan kenamaan lain.

Tambah Adly, bantuan yang akan diberikan, selain wang tunai, kementerian berkenaan juga akan mempertimbangkan bantuan lain termasuk barangan keperluan harian seperti makanan dan peralatan eletrik.

Katanya, kementerian memberi jaminan kebajikan terhadap semua mangsa banjir dalam kalangan anggota dan veteran tentera akan diambil perhatian, bagi meringankan beban yang ditanggung akibat bencana alam terbabit.


Tambahan dua hari sidang Dewan Rakyat beri laluan selesaikan usul kerajaan

KUALA LUMPUR 31 Ogos – Tambahan dua hari persidangan Mesyuarat Pertama Penggal Keempat Parlimen ke-14 yang sepatutnya berlangsung selama 15 hari adalah bagi memberi laluan kepada hal-hal atau usul kerajaan yang perlu diselesaikan pada tambahan hari tersebut.

Bagaimanapun menerusi notis yang dikeluarkan Setiausaha Dewan Rakyat Nizam Mydin Bacha Mydin semalam, Mesyuarat Pertama Penggal Keempat Parlimen ke-14 itu dipinda kepada 13 Sept hingga 12 Okt dan akan berlangsung selama 17 hari.

Azhar dalam pada itu turut memaklumkan berdasarkan Peraturan Mesyuarat, Perdana Menteri selaku Ketua Majlis Mesyuarat sememangnya mempunyai budi bicara untuk menukar tarikh persidangan sekiranya beliau fikirkan sesuai.


Kejayaan Nusaybah bukti rakyat Malaysia mampu cipta kejayaan di peringkat dunia

Istana Negara menerusi catatan dalam Facebook rasmi menyatakan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah menzahirkan ucapan tahniah kepada Nusaybah atas kejayaan itu.

“Ia juga membuktikan sekali lagi bahawa rakyat Malaysia, dengan iltizam dan usaha yang bersungguh-sungguh, mampu bersaing dan mencapai kecemerlangan di peringkat dunia.

“Semoga kecemerlangan beliau menjadi inspirasi kepada seluruh rakyat Malaysia khususnya generasi muda untuk bekerja keras dan memberikan yang terbaik bagi mencapai kejayaan dalam bidang masing-masing,” menurut Istana Negara.

Al-Sultan Abdullah dan Tunku Azizah turut menzahirkan ucapan selamat maju jaya kepada Nusaybah dan mendoakan agar beliau dilimpahi kejayaan dan kecemerlangan berterusan.

Nusaybah, 24, yang merupakan anak sulung bekas Menteri Pendidikan Dr Maszlee Malik melakar sejarah apabila menjadi mahasiswa Malaysia dan Asia Tenggara pertama yang merangkul enam anugerah di Universiti Georgetown baru-baru ini.

Selain memperoleh Purata Nilai Gred Kumulatif (CGPA) 4.0, Nusaybah telah berjaya memenangi anugerah Suma Cum Laude (pelajar paling cemerlang), Anugerah Pingat Dekan, Tesis Terbaik, Anugerah Pelajar Paling Cemerlang pengkhususan Politik dan Hubungan Antarabangsa.


‘Zirafah’ sambut murid depan pagar sekolah

PAYA RUMPUT 21 Mac – Sekolah Kebangsaan (SK) Paya Rumput, di sini, mencipta kelainan tersendiri apabila menyambut kehadiran murid Tahun 1 ke sekolah berkenaan dengan maskot zirafah.

Guru Pendidikan Khas, Mohd Shazreen Salim berkata dia menggunakan maskot haiwan itu sebagai salah satu inisiatif pihak sekolah bagi memujuk dan menarik murid tahun satu memandangkan hari ini merupakan hari pertama mereka bersekolah bagi sesi 2022/23.

“Selain itu, saya pakai maskot ini, murid-murid tidak taku dengan saya dan lebih mesra ketika saya menyambut kehadiran mereka, sebab ada juga yang menangis, jadi kita pakai maskot ini juga sebagai usaha memujuk mereka,” katanya yang sudah berada di pintu pagar sekolah tersebut seawal jam 6.45 pagi tadi.

Tinjauan Melaka Hari Ini (MHI) mendapati seawal 6.40 pagi, murid tahun satu tiba di sekolah tersebut dihantar ibu bapa masing-masing di luar pagar sekolah.

Hal ini berikutan negara masih lagi dalam situasi pandemik COVID-19, dan ibu bapa tidak dibenarkan menghantar anak hingga ke kelas berbanding sesi pembukaan sekolah sebelum pandemik.

Dalam pada itu, turut mendapati ibu bapa mematuhi prosedur operasi standard (SOP) itu dan terdapat juga ibu bapa yang hanya melihat anak mereka dari jauh di pagar sekolah.


287 keluarga terjejas kejadian ribut dan angin kencang di Tanjung Karang

KUALA SELANGOR, 12 Mei – Seramai 287 keluarga dipercayai terjejas dalam kejadian ribut dan angin kencang yang melanda kawasan Tanjung Karang awal pagi semalam yang telah merosakkan struktur kediaman dan tanaman padi, kata Menteri Pembangunan Usahawan dan Koperasi Tan Sri Noh Omar.

Noh yang juga Ahli Parlimen Tanjung Karang berkata pihaknya sedang mendapatkan data terperinci mengenai mangsa yang terjejas untuk menghulurkan bantuan sewajarnya.

“Saya sudah turun ke akar umbi dan peroleh jumlah mangsa yang terjejas serta akan bekerjasama dengan ketua-ketua kampung untuk lihat bentuk bantuan yang akan diberikan mengikut kemampuan termasuk bantuan bakul makanan,” katanya kepada pemberita selepas menyerahkan sumbangan banjir dari kerajaan Persekutuan kepada mangsa banjir di daerah Kuala Selangor di sini hari ini.

“Di Tanjung Karang boleh dikatakan kejadian angin kencang dan ribut akan berlaku setiap tahun, namun tahun ini saya rasa agak serius kerana menjejaskan banyak rumah dan melibatkan hampir kesemua kampung di Tanjung Karang serta turut merosakkan tanaman padi,” katanya.

Dalam pada itu, Noh berkata bantuan barangan keperluan asas dari kerajaan Persekutuan sebanyak RM2,500 untuk mangsa banjir di Selangor pada tahun lepas kini dalam proses pengagihan.

“Di Selangor seramai 127,269 ketua isi rumah (KIR) dikenal pasti terjejas akibat banjir pada tahun lepas dan di Kuala Selangor kita hampir selesai mengagihkan bantuan kepada 5,993 KIR manakala untuk kawasan seperti Klang dan Shah Alam mungkin mengambil masa kerana melibatkan jumlah mangsa yang lebih ramai,” katanya.

Katanya, bagi bantuan wang ihsan sebanyak RM1,000 dari kerajaan Persekutuan, sumbangan telah selesai diagihkan kepada semua KIR yang terlibat dalam bencana tersebut.


Polis tidak lindung, siasat dakwaan wanita dihubungi anggota selepas mohon kebenaran rentas negeri

KUALA LUMPUR 30 Jun – Polis menjalankan siasatan susulan dakwaan seorang wanita yang dihubungi anggota polis melalui aplikasi WhatsApp selepas membuat permohonan kebenaran rentas negeri, seperti yang tular di media sosial, semalam.

Ketua Polis Daerah Wangsa Maju, Superintendan Ashari Abu Samah berkata, siasatan dibuat selepas pihaknya mengesan satu hantaran oleh wanita berusia 26 tahun itu yang tular di Twitter.

“Wanita itu memaklumkan dia telah pergi ke Balai Polis Setapak untuk memohon kebenaran rentas negeri sebelum dihubungi melalui mesej WhatsApp oleh anggota polis.

“Laporan polis berhubung kejadian itu telah dibuat wanita yang bekerja sebagai penganalis pelaburan di Balai Polis Gombak kira-kira 7.30 malam tadi dan dia akan dipanggil untuk diambil keterangan dalam masa terdekat,” katanya dalam kenyataan malam ini.

Jelasnya, polis tidak akan melindungi mana-mana pegawai atau anggota yang melakukan sebarang salah laku dan tidak akan teragak-agak untuk mengambil tindakan tegas terhadap mereka yang didapati melakukan kesalahan.

Katanya, orang ramai yang mempunyai sebarang pertanyaan atau maklumat boleh menghubungi Ibu Pejabat Polis Daerah (IPD) Wangsa Maju di talian 03-92899222, Hotline Polis Kuala Lumpur di talian 03-2115 9999 atau mana-mana balai polis berhampiran,” katanya.

Semalam tular di media sosial apabila seorang wanita berkongsi perbualan antara dirinya dengan individu didakwa anggota polis selain mempersoalkan tindakan anggota tersebut menghubungi dirinya.


Calon peperiksaan utama boleh bersekolah dengan SOP ketat: PM

KUALA LUMPUR, 11 Jan – Calon peperiksaan utama termasuk Sijl Pelajaran Malaysia (SPM) bagi sesi 2020 dan 2021 di negeri yang dikenakan Perintah Kawalan Pergerakan (PKP) dibenarkan hadir ke sekolah dengan prosedur operasi standard (SOP) yang ketat, kata Perdana Menteri Tan Sri Muhyiddin Yassin.

Dalam perutusan khas yang disiarkan secara langsung menerusi televisyen dan platform dalam talian petang ini, perdana menteri berkata Kementerian Pendidikan akan memperincikan SOP berkenaan.

“Walaupun terdapat sekatan pergerakan yang ketat, khususnya di negeri dikenakan PKP, pengecualian diberikan kepada pelajar dan calon peperiksaan utama termasuk peperiksaan SPM bagi sesi 2020 dan 2021. Mereka dibenarkan hadir ke sekolah dengan SOP yang ketat,” katanya.

Sebelum ini Menteri Kanan Pendidikan Dr Radzi Jidin mengumumkan tarikh pembukaan penggal pertama persekolahan sesi 2021 di seluruh negara ditetapkan pada Rabu, 20 Jan 2021, sementara peperiksaan SPM, Sijil Vokasional Malaysia dan Sijil Tinggi Agama Malaysia dianjak ke 22 Februari 2021 manakala tarikh baharu bagi peperiksaan Sijil Tinggi Persekolahan Malaysia ditetapkan pada 8 Mac 2021.

Bagi aktiviti keagamaan di negeri-negeri di bawah PKP, Muhyiddin berkata hanya ahli jawatankuasa masjid atau rumah ibadat dibenarkan hadir di premis berkenaan dengan jumlah maksimum lima orang.

Bagi negeri di bawah PKP Bersyarat dan PKP Pemulihan, aktiviti keagamaan masih dibenarkan berdasarkan jumlah kehadiran minimum yang ditetapkan dalam SOP, katanya.

“Pastikan jarak anda daripada orang lain ialah dua meter pada setiap masa. Kalau hendak berjoging, jangan lebih daripada dua orang dan kalau berbasikal, janganlah secara berkumpulan. Cukuplah seorang sahaja,” katanya.

Beliau berkata kebenaran itu diberikan kerana kerajaan sedar pengasingan diri untuk satu tempoh yang lama boleh memberi tekanan terhadap kesihatan mental.

Katanya tempoh dua minggu yang akan datang itu amat penting, bukan sahaja untuk diri setiap rakyat Malaysia tetapi juga seluruh negara.

“Semua kebebasan yang kita korbankan ini – terputus hubungan dengan rakan-rakan, berada di dalam isolasi di rumah dan kesukaran untuk melakukan aktiviti sosial di luar – akan mampu menyelamatkan nyawa kita semua,” katanya.

Perdana menteri turut mengulangi ingatan kepada rakyat agar sentiasa mematuhi SOP pencegahan seperti kerap mencuci tangan dengan sabun, memakai pelitup muka dengan betul serta menjaga jarak fizikal.

“Anda semua adalah frontliners dalam komuniti anda dalam perjuangan melawan virus ini. Jalinkan kerjasama dengan pejabat kesihatan daerah, klinik-klinik kesihatan komuniti dan juga majlis daerah untuk mendidik warga komuniti anda supaya mereka tahu bagaimana cara terbaik untuk mencegah COVID-19 ini,” katanya.

Perdana menteri berkata sebagai bukti komitmen kerajaan untuk memperkasakan komuniti, satu jawatankuasa peringkat tinggi yang dipengerusikan oleh Ketua Setiausaha Negara dan Menteri Tugas-tugas Khas telah dibentuk bagi memastikan pelaksanaan langkah pemerkasaan komuniti yang lebih berkesan.

“Anggaplah bahawa virus tersebut berada di dalam diri kita agar kita sentiasa berwaspada dan tidak leka dalam mematuhi SOP yang ditetapkan. Kita bergelak ketawa di luar bersama rakan dan keluarga, tetapi kita sering lupa segala SOP dan petugas-petugas kesihatan kita yang bertungkus-lumus, mengorbankan masa bersama keluarga dan mengeluh bersendirian untuk mengawal penularan jangkitan COVID-19,” katanya.

Dalam perutusan itu juga perdana menteri mengumumkan Kajian Klinikal Fasa Tiga vaksin COVID-19 akan bermula pada 21 Jan ini di sembilan buah hospital Kementerian Kesihatan di bawah kelolaan Pusat Kajian Klinikal masing-masing. -BERNAMA


Flights bringing tertiary students back to Sabah postponed from today

KOTA KINABALU May 18 — The flights bringing tertiary students back to Sabah have been postponed from today and will be rescheduled.

Sabah Education and Innovation Minister Datuk Dr Yusof Yacob said the rescheduling was to facilitate the process of sending the students to the quarantine centres in the state.

“There is a big number of students who are returning, 6,796 of them, so we expect congestion at the quarantine centres provided by the government.

“The present quarantine centres cannot take many students and members of the public at one time,” he said in a statement here today.

Meanwhile, Sabah Health Department (JKNS) director Datuk Dr Christina Rundi confirmed that the department had requested for the chartered flights bringing back the students be re-scheduled.

Dr Christina said all the students are required to undergo the quarantine process at the quarantine centres while waiting for the results of their screening tests.


Polis rampas ganja lebih 46 kg, tiga individu ditahan termasuk pasangan kekasih

SHAH ALAM, 28 Disember – Polis menahan tiga individu termasuk sepasang kekasih serta merampas dadah jenis ganja bernilai RM115,342 seberat 46.137 kilogram (kg) dalam satu serbuan di Setia Alam, di sini Khamis lepas.

Ketua Polis Daerah Shah Alam ACP Mohd Iqbal Ibrahim berkata sindiket tersebut dipercayai diketuai oleh suspek lelaki berusia 27 tahun manakala pasangan kekasih, masing-masing berusia 30-an pula bertindak sebagai penghantar.

Katanya ketiga-tiga suspek itu diberkas dalam satu serbuan semasa mereka sedang menunggu kedatangan pengedar di dalam sebuah kereta jenis Perodua Aruz di kawasan parkir sebuah pasar raya, sekitar pukul 6 petang.

Beliau berkata hasil serbuan itu, polis menemui dua beg kanvas berisi 33 ketulan mampat dedaun kering yang berbalut seberat 31.099 kg dipercayai dadah jenis ganja di tempat duduk penumpang belakang dalam sebuah kereta jenama Isuzu, yang diparkirkan berhampiran dengan tempat mereka menunggu.

“Susulan daripada serbuan itu, pihak polis membawa ketiga-tiga suspek untuk memandu arah ke sebuah kediaman di Taman Aman Perdana, Klang dan menemui dua beg kanvas berisi 14 ketulan mampat dedaun kering disyaki dadah jenis ganja seberat 15.038kg termasuk kad pengenalan milik salah seorang mangsa lelaki itu,” katanya pada sidang media di Ibu Pejabat Daerah (IPD) Shah Alam, di sini hari ini.

Sementara itu, Mohd Iqbal memaklumkan ujian saringan awal polis terhadap ketiga-tiga suspek mendapati kedua-dua suspek lelaki positif dadah jenis tetrahydrocannabinol (THC) dan semakan rekod jenayah lampau pula mendapati ketua sindiket berkenaan mempunyai empat kes jenayah termasuk satu kes dadah.

Beliau berkata sindiket itu dipercayai telah beroperasi kira-kira empat tahun di sekitar Lembah Klang dan disyaki mendapat bekalan dadah tersebut daripada seorang lelaki di negeri utara Malaysia dengan harga RM1,500 sekilogram.

“Ketiga-tiga suspek yang direman selama tujuh hari sehingga esok di bawah Seksyen 39B Akta Dadah Berbahaya 1952 dan jika disabit kesalahan boleh dijatuhkan hukuman gantung sampai mati atau penjara seumur hidup,” katanya.


Anak kembar ungka tangan putih tarikan baru Zoo Melaka

Sekali gus ini membuktikan Zoo Melaka dalam keadaan baik dan menafikan tuduhan liar kononnya haiwan di situ terabai dari penjagaan dan kebajikan sejak negara dilanda pandemik COVID-19.

Ikut kata YDP Majlis Perbandaran Hang Tuah Jaya (MPHTJ), Datuk Shadan Othman kejadian itu tidak pernah berlaku di Asia terma- suk di dunia.

Jika sebelum ini, kita teruja dan berbangga dengan kelahiran tiga anak panda gergasi dari China di Pusat Konservasi Panda Ger- gasi Zoo Negara, kelahiran anak kembar ungka ini tidak kalah hebatnya.


Cukai vape boleh dilaksanakan selepas KKM teliti isu perundangan

KUALA LUMPUR, 22 Feb – Pencukaian ke atas produk vape boleh dilaksanakan selepas Kementerian Kesihatan (KKM) selesai meneliti isu perundangan berkaitan bahan tersebut, kata Timbalan Menteri Kewangan Steven Sim Chee Keong.

“Jika perundangan tersebut diluluskan, saya menjemput sokongan di sebelah sana (pembangkang) kalau diluluskan, mungkin vape boleh dicukaikan,” katanya pada sesi soal jawab di Dewan Rakyat hari ini.

Beliau menjawab soalan tambahan Datuk Wan Saifulruddin Wan Jan (PN-Tasek Gelugor) yang ingin tahu sama ada kerajaan bercadang untuk mengenakan cukai vape bagi menambah sumber pendapatan negara.

Menjawab soalan asal Wan Saifulruddin mengenai anggaran kerugian hasil cukai akibat penyeludupan produk tembakau rokok dan produk beralkohol, Sim berkata berdasarkan pengiraan rampasan, kerugian dianggarkan RM353 juta pada 2021 dan RM364 juta (2022).

“Namun mengikut perkiraan industri dan melalui laporan-laporan yang telah dikemukakan kepada kerajaan, sudah tentu lebih besar lagi dan berkemungkinan mencecah sehingga RM5 bilion setahun.

Beliau berkata kerajaan komited dalam mempertingkatkan lagi usaha membanteras penyeludupan rokok dan minuman keras bagi mengekang ketirisan hasil dan menyelesai atau menumpaskan sindiket-sindiket jenayah tersebut.

Menurutnya, pelbagai kaedah kawalan dan penguatkuasaan telah dilaksanakan bagi menangani isu tersebut antaranya mengehadkan aktiviti transhipment (pemindahan kapal) rokok kepada pelabuhan tertentu sahaja, membenarkan penggunaan kontena yang berstandard ISO sahaja dan melarang penggunaan bot-bot kecil termasuk bot jenis kumpit.